Elly Mazlein Nekad Dedah Kisah Bekas Suami Curang

Bukan sahaja diceraikan oleh bekas suami ketika usia kandungan lima bulan, malah terpaksa memandu kereta sendirian tanpa bantuan sesiapa ketika sedang menahan kesakitan hendak bersalin untuk ke hospital. Itulah antara perkongsian Elly Mazlein menerusi portal m Star Online mengenai penderitaannya yang berkahwin dengan seorang suami yang tidak bertanggungjawab.

“Seminggu di hospital Naluri tu terus bekas laki mengaku bercinta dengan Fake (Faye Kusairi). Seminggu saya di hospital Naluri nasib baik tidak meroyan, anak sakit kuning pun bapa tidak ambil peduli. Dalam berpantang saya diugut akan disaman oleh Fake. Dalam berpantang saya tengok Fake nangis-nangis dalam TV kononnya dia dianiaya. Hmmm manusia ini”

“Assalammualaikum terima kasih semua, bagi saya semangat, bagi saya kekuatan insyaAllah saya akan jaga anak saya dengan baik terus bagi kekuatan buat saya. Terima kasih,” luahnya dalam satu rakaman bertajuk ‘Terima Kasih Semua’ yang dimuat naik di laman sosial beliau dengan nada menangis di atas segala perbuatan yang dilakukan oleh bekas suami.

Bukan itu sahaja, malah menurut Elly hanya selepas melahirkan anak perempuan pertama mereka, Putri Sara Sefhia pada 9 Mac lalu, barulah bekas suaminya mengaku bahawa beliau sedang menjalinkan hubungan cinta bersama Faye. Keadaan bertambah sedih lagi apabila semasa anaknya terkena demam kuning, Azmi langsung tidak datang menjenguk anaknya yang sakit.

Pendedahan itu turut mengundang kemarahan orang ramai yang bengang dengan sikap Faye yang dianggap menjadi punca keruntuhan rumah tangga Elly. Sementara itu Elly yang serik dengan sikap bekas suami telah mengambil keputusan untuk berusaha mendapatkan tuntutan nafkah bagi anak pertamanya di Mahkamah Rendah Syariah daerah Sepang pada hari esok. (rkty/w)


“Jangan Ikut Perangai Playboy Papa” – Datin Red

Meriah sungguh keluarga Adira AF nampaknya. Umum mengetahui bahawa suami kepada Adira atau lebih dikenali sebagai Datuk Red pernah menggemparkan industri seni tanah air apabila dikaitkan dengan pelakon baru Ruhainies baru baru ini seterusnya menjurus kepada kenyataan demi kenyataan berani oleh Datuk Red sendiri.

Berbeza dari perkara sebelumnya, luahan dari gambar yang dikongsikan oleh isteri pertama Datuk Red turut mendapat perhatian lebih-lebih lagi terselit nada gurauan dalam caption di laman sosial tersebut.

“Tahun lalu dalam bilik bersalin sudah setahun berlalu Andika Aswad sekarang sudah berumur satu tahun (09/10/16). Semoga menjadi anak yang berjaya dan soleh, yang paling penting jangan ikut perangai playboy papa. Rindu pula nak pregnant lagi,” kongsi Datin Red di Instagram.

Bagaimanapun, Datin Red cukup tenang menjawab soalan peminat dan pengikut di laman sosial tersebut malah turut menyatakan bahawa walaupun playboy, lelaki berkenaan tetap juga suaminya dengan nada bergurau. (rtky/s)


Zul Ariffin, Zahirah McWilson Berpisah?

Tiada angin tiada ribut, menerusi ruangan Pok Lop di akhbar Utusan heboh mengatakan Zul Ariffin dan kekasihnya, Zahirah McWilson telah putus cinta. Hubungan cinta mereka memang agak privasi sebelum ini, namun punca perpisahan mereka dikatakan dari pihak ketiga, dimana Zul mempunyai hubungan cinta bersama seorang pelakon wanita bertudung dari Singapura.

“Dari satu sumber, mereka dikhabarkan sudah pun memutuskan perhubungan tersebut. Cuma rasanya ramai yang tidak tahu tentang gosip ini kerana mereka bukan jenis yang canang satu kampung. Dengar cerita, punca perpisahan itu juga adalah kerana orang ketiga. Panas sungguh kisahnya apabila Zul dikatakan bermain kayu tiga dengan seorang pelakon wanita bertudung”

“Poklip pun buatlah kajian sikit. Sumber tersebut menyebut nama seorang pelakon berasal dari Singapura, sebagai wanita ?yang merampas cinta Zahirah. Poklip tidak berani hendak mengiyakan khabar angin tersebut, sebab macam rumit sungguh kisah cinta mereka ini. Mana tidaknya, Zul dikatakan sudah lama bercinta dengan pelakon itu walaupun sebelum ini menafikannya”

“Poklip tidak tahu mana satu yang betul. Disebabkan hubungan rahsia yang sudah lama terjalin di antara Zul dan pelakon wanita itu, Zahirah dikatakan membawa diri dan mengambil keputusan untuk putuskan saja hubungan tersebut. Harapnya cerita ini hanyalah khabar angin yang sengaja diungkit dan digembar-gemburkan,” katanya menerusi ruangan Pok Lip di Utusan Online.

Dakwaan mereka putus cinta bukanlah kali pertama berlaku, sebelum ini pasangan ini juga pernah dikatakan berpisah namun Zahirah tampil menafikannya. Bagi beliau, ramai yang membuat andaian tersebut kerana mereka tidak mudah bercerita perihal hubungan cinta mereka kepada umum kerana masing-masing mahukan soal karier menjadi keutamaan. (rkty/w)


Kritikan Negatif Tidak Bunuh Semangat Fazura Untuk Berjaya

Mana mungkin dapat menutup mulut orang ramai, lebih lebih lagi jika anda melakukan sesuatu yang tidak kena di mata mereka. Tanggapan sebegitu membuatkan Fazura menyifatkan segelintir masyarakat Melayu gemar untuk bercerita dan memberi komen.

“Saya sudah lama berada dalam industri dan saya sudah lali (dikritik). Memang hobi orang Melayu kita untuk bercerita dan memberi komen fasal orang lain. Sejujurnya, saya tidak peduli kata orang dan saya tetap akan menjadi diri saya dan terpulang kepada anda semua (untuk menilai),” jelasnya kepada mStar Online.

Mengakui sudah lali dengan kritikan dan juga cemuhan yang diterima sepanjang berada di dalam industri seni tanah air, baru baru Fazura sekali lagi menjadi mangsa kritikan warga laman sosial.

Video persembahannya pada konsert Grand Prix Malaysia Formula Satu (F1) awal Oktober lalu mendapat kecaman hebat kerana ada yang menyifatkan Fazura tidak layak untuk menjadi penyanyi namun kritikan negatif sedemikian membuatkan dia lebih bersemangat untuk berjaya. (rtky/s)


Neelofa, Fattah Amin Kini Bercinta?

Kita semua tahu kini Neelofa sering memuatnaik gambar bersama Fattah Amin di Instagram kerana sedang terlibat dalam penggambaran drama. Bagaimanapun, perkara tersebut bukan sahaja menimbulkan tanda tanya kepada peminat malah pengarah drama tersebut memuji keserasian pasangan ini di lokasi penggambaran.

“Ya, mereka memang bercinta di lokasi drama ini. Tetapi, di luar set saya tidak tahu sama ada mereka memang intim atau sebaliknya. Keserasian mereka membintangi drama ini jelas kelihatan dan masing-masing sangat ‘memberi’ apabila membabitkan babak intim. Itulah yang saya mahukan”

“Kalau benar mereka bercinta, itu hak peribadi mereka. Tetapi, di dalam set saya, mereka memang benar-benar bercinta. Saya juga tidak sangka, Neelofa bukanlah seperti apa yang saya dengar daripada mulut orang,” jelas Michael Ang selaku pengarah drama Suri Hati Mr Pilot.

Apa pun, keserasian dan perkongsian gambar dan juga video pasangan ini di laman sosial sememangnya mampu melonjakkan lagi drama tersebut selain disokong kekuatan sokongan peminat kepada Neelofa. (rtky/s)


"Ya, Kami Sudah Putus Cinta"

Enggan berkongsi lanjut mengenai punca perpisahan hubungan cinta mereka, Wak Doyok hanya ringkas mengakui bahawa dirinya sudah berpisah dengan kekasih, Azrinaz Mazhar Hakim. Menurutnya lagi, pengakuan ini juga bertujuan untuk menjaga nama kedua belah pihak supaya tiada perkara berbangkit, selain untuk mengelak sebarang spekulasi yang mungkin timbul.

“Ya, kami sudah putus cinta baru-baru ini. Saya berasa status yang dimuat naik di laman Twitter sudah jelas menunjukkan situasi yang saya sedang lalui kini. Butiran lanjut mengenai perkara itu tidak perlu saya perjelaskan lagi. Cuma apa yang ingin dijelaskan, kami hanya putus cinta kerana sebelum ini kami tidak pernah bertunang seperti yang tersebar sebelum ini”

“Jadi saya menganggap tiada jodoh antara kami. Sesiapa pun tidak mahu perkara sebegini berlaku, tetapi saya akur dengan ketentuan Allah. Apa yang saya harapkan daripada semua orang agar berhenti membuat sebarang spekulasi. Biarlah apa yang berlaku hanya kami saja yang mengetahuinya,” katanya kepada Harian Metro mengenai status hubungan mereka.

Sementara itu, Azrinaz dilihat tidak mengaktifkan akaun Instagram beliau secara tiba-tiba sehingga menimbulkan persoalan orang ramai. Tidak lama selepas itu, Wak Doyok pula memuat naik status di laman Twitter menjelaskan hubungan cinta diantara mereka yang kini sudah berakhir, sekaligus menjawab segala teka-teki orang ramai mengenai status hubungan cinta mereka.

Bukan itu sahaja malah Instagram milik Wak Doyok juga tidak lagi kelihatan gambar mesra mereka berdua, seakan beliau sudah memadam semua gambar mereka bersama di laman sosial. Terdahulu pasangan ini dikatakan telah mengikat tali pertunangan pada Aidilfitri lalu namun masing-masing tidak mengesahkan perkara itu sehingga berita perpisahan mereka. (rkty/w)


Sekitar Pra Perkahwinan Amar, Amyra Rosli Di London

Bakal mendirikan mahligai perkahwinan pada 11 November nanti, nampaknya pasangan manis Amar Baharin dan juga Amyra Rosli ada berkongsikan beberapa keping gambar pra perkahwinan mereka di kota London.

Telah selamat melangsungkan majlis pertunangan pada Julai lalu, Amar dan juga Amyra sebelum ini berada di London bersama krew penggaambaran sebuah drama. Perkongsian gambar pra perkahwinan mereka di Instagram turut mendapat perhatian peminat.

Sebelum ini, pasangan ini juga turut menyatakan bahawa mereka tidak tidur lena selagi majlis perinikahan belum berlangsung. Bagaimanapun, Amyra dan Amar hanya mengimpikan majlis yang sederhana.

Apa pun, semoga segala persiapan majlis pernikahan dan resepi pasangan ini akan berjalan lancar. Kami kongsikan beberapa keping gambar di sebalik tabir, sepanjang sesi penggambaran pra perkahwinan mereka. Enjoice!


Johan As'ari Idam Watak Jahat, Namun Tetap Terima Watak Baik

Mungkin kerana telah terlalu lama menjadi baik, pelakon Johan As’ari yang berbakat ini menjelaskan kepada mStar Online bahawa dia sememangnya sudah bosan dan juga penat untuk menjadi baik. Bagaimanapun, apa yang dimaksudkan oleh Johan adalah dari sudut watak yang dilakonkannya.

“Selepas drama bersiri Juvana saya tidak lagi menerima sebarang tawaran untuk memegang watak antagonis kerana sering diberikan watak baik, romantik atau pun seorang ustaz. Juvana pun sudah lima tahun berakhir dan harus diakui saya semakin penat apabila sering memegang watak hampir sama,” jelasnya.

Bagaimanapun menurut Johan, dia tidak menolak tawaran karakter yang berperwatakan baik kerana menyedari persaingan di dalam industri seni selain berlakon juga adalah sumber rezekinya.

“Apabila sudah ditawarkan saya terima sahaja kerana ini punca rezeki sya selain peminat pun suka apabila saya bawa watak baik. Itu juga adalah realiti industri kerana tidak banyak watak yang ada tambahan pula persaingan cukup sengit,” ujarnya. (rtky/s)


Zarina Zainuddin Harap Penghijrahan Kekal Selamanya

Mendapat petunjuk ketika sedang menunaikan solat Subuh, Zarina Zainuddin menjelaskan kepada BH Online bahawa dia kini dalam proses penghijrahan dan sangat selesa apa yang dilaluinya ketika ini.

“Entahlah, tiba-tiba apabila melihat anak-anak, terasa sayu di hati. Selama ini, ketika saya menunaikan solat, sukar untuk saya melakukannya dengan khusyuk. Bagaimanapun pada Subuh Jumaat itu (30 September), sewaktu solat, hati terasa sayu dan tiba-tiba pula saya menangis ketika sujud”

Menurut Zarina, pada saat tersebut, dia merasa bagai ada suaru yang menyerunya untuk berubah ke arah kebaikan. Malah dia turut berdoa kemudiannya mengapa dia tidak mendapat hidayah dari-Nya. Kini, apa yang dimahukannya adalah penghijrahannya ini akan terus berkekalan.

“Sejujurnya, saya selesa dengan perubahan ini. Selama ini, pengikut laman sosial juga sering mendoakan saya. Mereka banyak memberi sokongan. Cuma saya tidak berani untuk bercerita lebih-lebih. Diharap saya dapat mengharungi kehidupan ini dan saya berdoa, sekiranya gagal, saya berharap Allah dapat membantu saya ke jalan yang lebih baik,” jelasnya. (rtky/s)


Ammar Alfian Kesal Dirinya Dituduh Simpan Foto Bogel

Akibat namanya terpalit dengan kontroversi gambar bogel yang didakwa sebagai Atikah Suhaime dan Idris Khan, Ammar Alfian sekali lagi diuji apabila tersebar mesej di laman sosial kononnya dia menjalankan kegiatan mengugut individu tertentu bagi mendapatkan wang.

“Saya tidak ambil kisah apa yang orang nak tuduh tapi saya akan buat laporan polis tentang perkara ini. Saya mahu orang yang menuduh saya tanpa bukti akan terima akibatnya kerana dengan sewenang-wenangnya mengaitkan nama saya”

“Dari kes Idris Khan dahulu saya sudah minta mereka yang mengaitkan saya agar tampil dengan bukti tapi sampai sekarang tiada. Bila ada cerita buruk semua orang minta saya komen sedangkan saya tiada kena mengena dalam perkara ini”

“Orang yang bersalah pula terlepas dan terus mendapat perhatian di televisyen,” jelasnya kepada mStar Online. Enggan dikaitkan lagi, Ammar juga mempersoalkan kenapa kedua-dua wanita yang dikatakan menjadi mangsa itu tidak tampil untuk membuat laporan polis.

Tambah Ammar yang kini sudah pun meninggalkan dunia seni, dan sebolehnya tidak mahu perkara sebegini terjadi malah Ammar juga mahu kehidupan baru yang aman selepas mendirikan rumah tangga. (rtky/s)


Ning Baizura Tangguh Tambah Anak Demi Album

Setelah 5 tahun menanti untuk merakamkan album, kini Ning Baizura akan kembali menjengah studio rakaman pada Disember ini. Bagaimanapun, penyanyi tersebut akui terpaksa menangguhkan niatnya untuk menambah cahaya mata kedua.

BACA: Ning Baizura, Suami Mahu Dalami Agama Sebelum Tunai Ibadah Umrah

“Sudah tentu saya teruja kerana album ini bakal memuatkan 10 lagu, kebanyakannya adalah sentuhan balada seperti yang pernah saya rakamkan sebelum ini. Jadual kerjaya saya memang padat. Selain persediaan merakamkan album, saya juga sibuk menguruskan butik yang diusahakan bersama rakan”

“Kesibukan itu membuatkan saya terpaksa menangguhkan dulu hasrat untuk menambah zuriat. Anak sulung saya, Ryan sudah tidak sabar untuk mendapat adik. Tetapi, jika Allah berikan rezeki, kami tidak akan menolak,” katanya dipetik dari BH Online.

Apa pun semoga Ning dan keluarga akan terus kekal bahagia. Selain itu, sebelum ini Ning juga ada menyuarakan hasratnya untuk menunaikan umrah namun dia dan suami mahu mendalami ilmu agama terlebih dahulu sebelum berangkat ke sana. (rtky/s)


Amir Syazwan Juara Akademi Fantasia 2016

Setelah berhempas pulas selama 8 minggu berturut-turut dalam setiap konsert mingguan Akademi Fantasia 2016, akhirnya Amir atau nama sebenarnya Amir Syazwan Masdi telah dinobatkan sebagai Juara AF 2016 dengan membawa pulang wang tunai berjumlah RM50,000.

BACA: Bekas Pelajar Akademi Fantasia Bakal Jadi Isteri Kedua & Baru Pulang Dari Percutian Mewah

Selain itu, Amir juga turut menerima biasiswa pendidikan dari Universiti Utara Malaysia, kredit membeli-belah sebanyak RM5,000 tajaan 11Street beserta Trofi AF 2016.

Pada malam tersebut Amir telah menyanyikan lagu yang berjudul Romantis daripada kumpulan Spring serta single-nya yang terbaru berjudul Pemilik Cinta yang telah dicipta oleh Sri Kandi dan penulis liriknya Hang Nadim.

Manakala di tempat kedua atau naib juara jatuh kepada pelajar yang bernama Amal yang membawakan lagu daripada penyanyi kumpulan Samson ‘Bukan Diriku, serta single nya yang terbaru berjudul ‘Aku Kejar’. Amal turut membawa pulang hadiah berupa wang tunai berjumlah RM20,000, kredit membeli belah sebanyak RM4000 tajaan 11Street.

Di tempat ketiga pula jatuh kepada Reshma yang telah menyanyikan lagu daripada penyanyi Lady Gaga berjudul Bad Romance dan sebuah single terbaru berjudul ‘Sayang Jadi Benci’, dengan itu pelajar ini telah membawa pulang wang tunai berjumlah RM15000, kredit membeli belah sebanyak RM2,000 tajaan 11Street.

Tempat keempat jatuh kepada Ara. Dengan kemenangan di tempat keempat membolehkan Ara membawa pulang hadiah wang tunai berjumlah RM10,000, kredit membeli belah sebanyak RM2,000 tajaan 11Street. Tempat kelima pula jatuh kepada Afi yang berjaya membawa pulang wang tunai berjumlah RM5,000, kredit membeli-belah sebanyak RM2000 tajaan 11Street dan kesemua finalis masing-masing membawa pulang sebuah trofi khas Akademi Fantasia 2016.

Selain itu, anugerah khas fantasi telah berjaya disandang oleh Amir. Tahniah dan syabas buat kesemua pemenang AF 2016. (rtky/h)


"Saya Bukan Perampas, Saya Masih Ada Otak Boleh Fikir"

Walaupun pernah menafikan dirinya menjadi punca kepada perceraian yang berlaku terhadap pasangan Elly Mazlein dan bekas suami, Faye Kusairi masih bingung dengan kemarahan Elly kepadanya berikutan sindiran status yang dimuat naik beliau di laman Instagram. Tindakan itu sedikit sebanyak menimbulkan spekulasi orang ramai yang sewenangnya menghukum beliau.

“Saya nak tahu juga apa yang Elly marah sangat kepada saya? Saya bukannya perampas. Saya dengan Azmi mula serius baru-baru ini sahaja. Hubungan kami masih terlalu baharu lagi. Sebab itu saya nafikan yang saya ini menjadi punca kepada perceraian mereka. Saya masih ada otak untuk berfikir. Saya bukannya jenis yang akan kacau hal rumah tangga orang lain.

“Orang di luar sana mungkin boleh kata apa yang mereka mahu, menjatuhkan hukum kepada saya, tetapi perkara ini saya sendiri yang rasa. Saya kesian pada orang yang berada di sekeliling terpaksa berdepan dengan perkara ini terutama keluarga apabila orang mula bercakap yang kononnya saya ini anak jenis rampas hak orang,” katanya kepada portal My Artis.

Sementara itu, Faye memilih untuk berdiam diri dari terus memuat naik status dingin terhadap Elly di laman sosialnya , tidak seperti yang dilakukan oleh Elly sendiri. Atas dasar tidak mahu perkara ini berpanjangan juga, Faye dalam masa yang sama tidak mahu kontroversi ini memberi kesan terhadap dua anaknya yang lain yang mungkin dapat memahami hal yang berlaku.

Terdahulu, Elly menerusi laman Instagram telah memuat naik sekeping gambar anaknya berserta dengan status yang berbunyi sindiran kepada Faye. Melalui status itu, Elly mengucapkan terima kasih kepada Faye diatas segala yang dilakukan olehnya selama ini, malah Elly juga turut berpesan supaya Faye menjaga bekas suaminya itu dengan baik jika mereka berkahwin. (rkty/w)


"Tak Tidur Lena Selagi Tak Akad Nikah"

Meniti hari untuk ke jinjang pelamin membuatkan Amar Baharin dan Amyra Rosli tidak tidur lena memikirkan majlis perkahwinan yang bakal berlangsung pada 11 November ini selepas tiga bulan mengikat tali pertunangan bersama. Mengimpikan sebuah majlis sederhana, pasangan ini tidak mahu terlalu membazir untuk majlis yang sempurna di mata orang.

“Selagi belum sampai waktu dan sempurna akad, saya tak lapang dada. Namun alhamdulillah buat masa sekarang sudah 90 peratus persiapan sudah selesai bagi kedua-dua belah pihak. Setiap hari yang dilalui ada ketika membuatkan saya tidak tidur lena,” katanya kepada Harian Metro mengenai persiapan perkahwinan mereka yang berlangsung tidak lama lagi.

Bagaimanapun, selebriti kesayangan ramai ini dikatakan mendapat tajaan penuh daripada kelab peminat mereka di Singapura yang berhasrat untuk menaja sepenuhnya majlis perkahwinan mereka yang turut akan diadakan di negara itu. Namun untuk tajaan luar, mereka bertegas untuk tidak menerimanya kerana tidak mahu terikat dengan citarasa pihak penajaan.

Pasangan sama cantik sama padan ini bakal diijab kabulkan di Premiera Hotel, Kuala Lumpur pada 11 November ini diikuti pula dengan majlis persandingan yang akan dilakukan pada sebelah perempuan di keesokan harinya. Manakala majlis resepsi perkahwinan bagi pihak lelaki pula akan berlangsung di Bright Star Banquet Hall, Ampang pada 19 November depan. (rkty/w)


"Saya Menyanyi Hanya Untuk Berseronok"

Dikatakan bersuara sumbang ketika membuat persembahan di pembukaan konsert F1 di Sepang minggu lalu, tidak mematahkan semangat Fazura untuk terus menyanyi. Walaupun ramai yang mengkritik dirinya untuk berada dalam dunia lakonan sahaja kerana tiada bakat dalam bidang nyanyian, beliau berpendapat peminat tidak berhak menentukan hala tuju hidupnya.

“Saya tidak mahu anggap mereka dengki kerana kita tidak tahu apa sebenarnya niat mereka. Kalau saya ikutkan juga kehendak pihak yang mengkritik, mereka akan tetap mencari kesilapan kita dan bercakap apa saja. Lihat di mana Yuna sekarang. Jadi saya tidak akan tunduk kepada komen negatif seperti itu. Kalau komen itu membina, saya akan terima”

“Ketika membuat persembahan, saya lihat ramai penonton terhibur, menari serta menyanyi bersama. Bagaimanapun, ketika menyampaikan lagu Sayangi Diriku, berlaku masalah teknikal. Bukan hanya saya tetapi juga penyanyi latar. Apapun saya teruskan juga persembahan. Tiba-tiba saya dapat tahu bahagian itu diviralkan,” katanya kepada Berita Harian Online.

Sementara itu, Fazura akui bahawa menyanyi merupakan impiannya sejak kecil walaupun rezeki lebih memihak kepada bidang lakonan. Ketika dikritik tidak pandai menyanyi, Fazura menjelaskan bahawa dirinya menyanyi hanyalah untuk suka-suka sahaja dan bukan kerana ingin membuktikan sesuatu, kalau tidak sudah lama beliau mengambil kelas vokal.

Terdahulu, menyedari persembahan beliau mengundang kecaman hebat dari peminat, Fazura telah memuat naik status di Instagramnya mengatakan beliau bukanlah penyanyi profesional seperti Beyonce atau Adele. Bagaimanapun status itu turut dikecam apabila Fazura dikatakan tidak layak untuk membandingkan persembahan beliau dengan penyanyi hebat itu. (rkty/w)


"Saya Menyesal Berkahwin Dengan Dia"

Diceraikan ketika kandungan berusia lima bulan membuatkan Elly Mazlein menyesal dengan perkahwinan yang dibina bersama bekas suami, Azmi Hatta. Pengakuan berani Faye Kusairi mengatakan bekas suami Elly merupakan kekasihnya pula menjadikan pengalaman berumah tangga satu sejarah hitam buat Elly sehingga dirinya serik membuka hati untuk lelaki lagi.

“Serik dengan lelaki? Jawapan saya ialah sangat serik. Adakalanya saya terasa menyesal dengan perkahwinan yang saya anggap satu sejarah hitam dalam hidup saya. Buat masa ini, memang saya tidak berhajat dan tidak pernah terfikir mengenai lelaki. Cukuplah ada Sephia dan bapa saya sahaja dalam hidup ketika ini, soal lain saya ketepikan dulu. Saya dah serik”

“Detik menerima kelahirannya sangat indah tetapi detik itu jugalah yang cukup memilukan hati. Lelaki yang berjanji akan menjaga saya ketika pantang, tidak menunaikan janjinya. Dia sekadar datang menqamatkan Sephia dan hilang tidak lagi menjengah. Saya tak bersuara atas apa yang terjadi sebab tak mahu membuka aib, pekung dan kesedihan yang saya simpan”

“Awalnya bukan mudah mahu memujuk hati yang sangat terluka. Tapi rasanya sekarang, saya perlu bercerita tentang kebenaran kerana hak anak saya, Putri Sara Sephia yang kini berusia tujuh bulan. Cuma apa yang saya lihat, aib yang saya cuba tutup, akhirnya terbongkar satu demi satu,” katanya kepada Utusan Online mengenai kisah penceraiannya sebelum ini.

Sementara itu, Elly tidak kisah jika orang ramai memandangnya seolah meraih simpati dengan luahan hatinya itu kerana simpati itulah yang membuka pintu rezekinya kembali selepas dua tahun tidak bekerja. Untuk pengetahuan semua, Elly telah terpilih menyertai program nyanyian Gegar Vaganza musim ketiga selepas menolak tawaran itu ketika mengandung. (rkty/w)


Awie Dan Sharifah Ladyana Selamat Bergelar Suami Isteri

Tahiah kami ucapkan kepada pelakon dan juga penyanyi rock Awie kerana telah selamat diijabkabul bersama pilihan hatinya, Sharifah Ladyana Syed Shamsuddin yang berusia 29 tahun. Pasangan ini selamat bernikah kiri-kira jam 12.10 tengah hari tadi di lokasi yang dirahsiakan.

“Dia wanita yang bersederhana dalam segala hal serta pandai membawa diri. Paling penting, dia bukan saja menerima saya seadanya, malah menyayangi anak-anak saya tanpa syarat”

“Keikhlasan itu yang menambat hati saya untuk menyuntingnya sebagai suri hidup. Bagi saya, kebahagiaan ini bukan untuk saya seorang, sebaliknya kepada anak-anak saya yang perlukan belaian ibu,” katanya dipetik daripada BH Online.

Sementara itu, majlis resepsi yang berkonsepkan tradisional Melayu akan diadakan di tepi pantai pada malam ini. Perkahwinan Awie pada kali ini juga merupakan kali ketiga buat penyanyi tersebut.

Sebelum ini, Awie pernah mendirikan rumah tangga bersama Arni Nazira Anuar pada tahun 1998 (bertahan selama 8 tahun), kemudian menikahi Rozana Misbun pada tahun 2006 tetapi tidak tinggal sebumbung sejak tahun 2014. Apa pun, semoga perkahwinan Awie kali ini kekal bahagia hingga ke Jannah. (rtky/s)


"Surah al-Baqarah Buka Mata Saya Tentang Agama Islam"

Nekad untuk mula berhijab sejak Ramadhan lalu membuatkan Nadiya Nisaa ingin terus mempelajari serta mendalami ilmu agama Islam. Tidak cukup hanya menutup aurat, Nadiya meneruskan usahanya bersunguh-sunguh mengisi masa terluang beliau mempelajari pengetahuan agama supaya dirinya sentiasa istiqamah selain memiliki pegangan yang lebih sempurna.

“Saya merancang menutup kepala sejak Ramadan lalu terutama selepas mengisi masa sepanjang bulan puasa pergi ke kelas agama, ketika itu saya sedang hamil anak kedua. Selepas Ramadan berlalu, saya meneruskan pembelajaran di surau dekat rumah dengan mempelajari ilmu tafsir”

“Hati saya begitu tersentuh apabila dapat memahami pengertian surah al-Baqarah yang betul-betul membuka mata mengenai Islam. Saya harap kelas itu dapat diteruskan walaupun sudah mulai sibuk dengan penggambaran tetapi saya akan sedaya upaya mengimbangi antara tugasan dan jadual untuk keluarga dan kerjaya,” katanya kepada portal Malaysiakini.

Pernah beberapa kali melakonkan watak wanita bertudung sebelum ini membuatkan Nadiya merasakan penghijrahan ini bukanlah sesuatu yang asing kerana ianya mendapat reaksi positif daripada suami dan juga keluarga. Malah dalam masa yang sama berkat doa peminat sebelum ini juga antara sebab penghijrahan beliau serta sokongan yang tidak henti. (rkty/w)


5 Sebab Anda Tidak Akan Berani Cari Pasal Dengan Tom Cruise a.k.a Jack Reacher

Biar kami berlaku jujur, menonton aksi Tom Cruise dalam filem pertama Jack Reacher beberapa tahun lalu cukup menyakinkan kami yang pelakon hebat ini tidak akan berhenti menjadi hebat dalam mana mana filem selepas itu.

Tekaan kami tepat dan dalam Jack Reacher: Never Go Back yang merupakan filem kedua dalam siri ini, Tom Cruise meneruskan legasi beliau sebagai seorang agen risikan yang telah bersara namun terpaksa berhadapan dengan konspirasi terhadap dirinya.

Ini 5 sebab kenapa orang ramai tidka harus berani cari pasal dengan Jack Reacher.

Tengok sahaja wajahnya, terus teringat satu pepatah lama — kalau takut dilambung ombak, jangan berumah di tepi Jack Reacher. Minta dijauhkan.

Dalam sedutan trailer Jack Reacher: Never Go Back, karakter dibawakan Tom Cruise ini boleh jadi mesra untuk 0.1 saat sebelum menjadi badass yang pastinya digeruni semua.

Jack Reacher tidak akan berfikir dua kali untuk bertindak jika beliau tahu anda cuba cari pasal dan terbukti walau duduk bersebelahan dalam ruang sempit pun beliau mampu tundukkan musuh dalam sekelip mata. Fuh!

Dalam filem pertama Jack Reacher, Tom Cruise dipuji hebat atas kebolehan beliau memandu aksi lagak ngeri melibatkan kenderaan laju dengan baik — cuba fikir bagaimana anda mahu lari jika beliau mampu memandu sehebat itu?

Untuk Jack Reacher jika anda mahu berdepan dengan membawa senjata api mahupun kawan yang ramai, semua itu perkara mudah untuk ditangani. Sepantas kilat anda semua akan menyembah lantai atau cabut lari.

Okay jika semua sudah faham betapa hebatnya Jack Reacher atau Tom Cruise dalam filem terbaru ini, jangan lupa untuk tonton lebih banyak aksi badass beliau dalam Jack Reacher: Never Back Down yang akan menemui semua di pawagam seluruh Malaysia bermula 20 Oktober 2016 ini.


"Saya Banyak Mengidam Daripada Stacy"

Siapa tidak teruja menimang anak selepas berkahwin, namun ada kalanya ketika hamil bukan sahaja isteri yang mendapat simptom, suami juga boleh terkena mengidam sekali. Bagi Akim Ahmad, pada usia kandungan isterinya mencecah lima bulan, dirinya yang lebih mengidam untuk makan bermacam jenis makanan, manakala Stacy pula hanya mengikut seleranya.

“Sebenarnya yang banyak mengidam itu adalah saya kerana kadang-kadang saya menginginkan pelbagai jenis makanan untuk dimakan berbanding dengan Stacy yang tidak kisah untuk memakan apa sahaja jenis makanan. Stacy pun mengikut sahaja apa yang saya mahu makan sehinggakan dia bertanyakan kepada saya, siapa yang sebenarnya mengandung”

“Sebenarnya ketika usia kandungan Stacy masuk tiga bulan sudah boleh nampak namun bila kami melakukan scan pun tidak nampak juga walaupun kandungannya kini sudah mencecah lima bulan. Mungkin bulan ke tujuh atau lapan baru kami akan melakukan scan kembali dan boleh mengetahui jantina anak itu nanti,” katanya kepada portal Astro Gempak” mengenai perkara itu.

Menyedari emosi wanita mengandung tidak stabil, Akim tidak pernah menghalang Stacy untuk terus bekerja di sepanjang tempoh kehamilan ini kerana tidak mahu beliau berasa tertekan jika dihalang untuk melakukan apa yang disukainya. Bagi Akim proses kehamilan isterinya mengajar beliau menjadi lebih sabar dan tenang berdepan dengan situasi. (rkty/w)


Elly Mazlein Sindir Faye Kusairi Di Laman Sosial Instagram?

Nampaknya setelah Faye Kusairi mengakui dirinya menjalin cinta dengan bekas suami Elly Mazlein, Elly nampaknya memberi peringatan kepada pelakon berkenaan agar menjaga bekas suaminya dengan baik di laman Instagram.

Rata-rata peminat mengetahui bahawa nasihat tersebut hanyalah sekadar sindiran kepada Faye yang sebelum ini menafikan mempunyai sebarang hubungan dengan bekas suami Elly Mazlein, Azmi Hatta.

“Terhutang budi, terima kasih ya. Kakak Lina sayang kakak Faye ketat-ketat. Jaga Amzi Hatta baik-baik tau. Kakak Lina doakan kakak Faye bahagia tau. Meh cium cikit kakak Faye,” tulis Elly Mazlein di Instagram.

Sebelum ini, Faye sendiri menyatakan bahawa dia berkenalan dengan bekas suami Elly setelah mereka bercerai. Tambah Faye dia juga malas melayan kerenah Elly yang sering kali menyerangnya.

“Saya tidak akan rapat dengan dia jika saya tahu dia masih suami orang. Saya malas hendak komen apa tujuan Elly yang kerap kali menyerang saya. Saya juga tidak ambil tahu atau terasa hati dengan tindakan dia. Tuduhan yang dilemparkan kepada kami itu biarlah kami dan orang sekeliling saja yang mengetahuinya,” katanya kepada mStar Online. (rtky/s)


Faye Kusairi Mengaku Bekas Suami Elly Mazlein Kekasihnya

Kalau masih ingat dulu nama Faye Kusairi pernah terpalit dalam penceraian diantara Elly Mazlein dan suami, namun pada ketika itu beliau menafikan dakwaan menjadi orang ketiga dalam hubungan itu. Tetapi akhirnya, Faye akui bahawa bekas suami Elly Mazlein memang kekasihnya namun hubungan itu hanya terjalin selepas mereka disahkan bercerai pada awal Oktober lalu.

“Saya mengakui berkawan rapat dengan Azmi tetapi ia berlaku sejak Disember tahun lalu, kira-kira dua bulan selepas mereka bercerai. Saya menafikan menjadi punca perceraian mereka. Ketika perceraian mereka saya sedang bercinta dengan orang lain selepas saya putus cinta barulah saya kenal Azmi. Itu pun selepas saya meminta Azmi menunjukkan bukti perceraiannya”

“Saya tidak akan rapat dengan dia jika saya tahu dia masih suami orang. Saya malas hendak komen apa tujuan Elly yang kerap kali menyerang saya. Saya juga tidak ambil tahu atau terasa hati dengan tindakan dia. Tuduhan yang dilemparkan kepada kami itu biarlah kami dan orang sekeliling saja yang mengetahuinya,” katanya kepada m Star Online mengenai perkara itu.

Sementara itu, Elly Mazlein menerusi akaun Instagram beliau dilihat memuat naik beberapa hashtag yang seolah menyindir sikap Faye Kusairi yang tidak membenarkan bekas suaminya itu melawat anak mereka. Namun apabila ditanyakan perkara itu, Elly berkata ianya hanya status suka-suka dan jika ada sesiapa tersinggung, ianya sekadar kenyataan sahaja.

Terdahulu, Azmi Hatta dan Elly disahkan bercerai pada 15 Oktober 2015 di Mahkamah Rendah Syariah Sepang kira-kira 11 bulan mendirikan rumah tangga. Malah, hasil perkongsian hidup pasangan ini telah dikurniakan seorang cahaya mata perempuan pada 9 Mac lalu. Bagaimanapun, penceraian mereka dikatakan berpunca dari kehadiran pihak ketiga iaitu Faye. (rkty/w)


Fathia Latiff Mahu Berubah Kepada Yang Lebih Baik

Keputusan Fathia Latiff untuk berhijab sememangnya disambut baik oleh peminatnya namun sebagai insan yang melalui perubahan tersebut, Fathia mengakui bukan mudah untuk beristiqamah.

“Berubah itu mungkin mudah, tetapi untuk kekal dengan perubahan dilakukan iungkin agak payah. Istiqamah bukan perkara semudah menyebut A hingga Z. Saya sendiri masih bergelut dan pada masa sama sedar, ramai wanita di luar sana turut melalui fasa serupa saat membuat keputusan menutup aurat”

“Hijrah itu meamng senang, tetapi untuk kita istiqamah, ia sangat susah. Sebagai manusia biasa, iman saya juga turun naik. Saya bukanlah insan yang kuat sebaliknya masih mencuba. Malah, kecenderungan untuk berbuat silap sentiasa ada,” jelasnya kepada BH Plus.

Tambah Fathia lagi, ketika ini dia sangat beminat untuk membawakan watak dalam imejnya yang terkini. Selain itu, pelakon cantik manis ini juga menyatakan bahawa dia kini sedang berubah ke arah yang lebih baik. (rtky/s)


Nabil Ahmad Akui Tak Pandai Berlakon

Pengacara dan pelawak popular Nabil Ahmad mengakui bahawa dia sebenarnya tidak pandai berlakon selain menyatakan bahawa dia lebih selesa untuk mengacara sesebuah program televisyen kerana tidak memerlukan komitmen yang panjang dan waktu yang terikat.

“Sekarang ini tengah tidak berlakon dan tidak mengambil apa-apa projek lakonan. Terpulang kepada tawaran itu sendiri kalau lumayan saya akan fikir-fikirkanlah. Tapi terus-terang cakap dalam bidang lakonan saya tak berapa pandai sangat berlakon”

“Saya rasa dalam proses penggambaran itu sendiri mengambil masa terlalu lama dengan masa yang saya kerja ini. Itu yang akan membataskan masa saya bersama keluarga sekiranya saya berlakon,” katanya kepada Rotikaya.

Sementara itu, Nabil turut memberitahu bahawa dia turut mendapat beberapa tawaran untuk menjadi seorang mutawif iaitu menjadi seorang pengiring jemaah yang mengerjakan haji. Tetapi disebabkan komitmen kerjaya, ia membataskan Nabil daripada menyertai perkara tersebut.

“Ada juga dapat tawaran daripada beberapa syarikat nak bawa saya dan peminat pergi. Lepas itu madam saya sendiri nak dapat cuti 10 ke 12 hari susah buat masa sekarang ini. Mungkin pada masa depan kalau betul-betul mempunyai kelapangan masa saya akan pergi. Pergi ke Mekah siapa nak tolak, rezeki yang sangat baik,” jelasnya lagi. (rtky/h)


Muft Kelantan Larang Suami Isteri Intim Di Khalayak Ramai

Mufti Kelantan mengeluarkan kenyataan menegah pasangan suami isteri untuk berkongsi gambar intim mereka di laman sosial kerana perkara tersebut dilarang dalam ajaran Islam. Jelas Datuk Mohamad Shukri Mohamad, keintiman seharusnya dilakukan di tempat yang sesuai.

“Dalam Islam ada adab, setiap langkah, kata-kata dan perbuatan ada tempat yang sesuai. Walaupun seseorang itu suami-isteri tapi setiap perbuatan mereka perlu ada batasan jika mahu menunjukkan kasih sayang”

“Akhlak seseorang dalam Islam tidak diizinkan untuk bercumbu-cumbuan di tempat awam. Jika ingin bercium ada tempat privasi dan ia tidak perlu dipertontonkan kepada umum, ” jelasnya kepada mStar Online tanpa merujuk kepada mana mana pihak dan perkara tersebut adalah nasihat kepada semua orang dan bukan hanya tertumpu kepada barisan selebriti sahaja.

Baru-baru ini, perkongsian gambar intim oleh Awal Ashaari dan isteri serta Che Ta dan suami menjadi perhatian ramai malah ada segelintir warga laman sosial menyifatkan perkara tersebut tidak sepatutnya didedahkan kepada umum. (rtky/s)


Saiful Apek Mahu Dalami Ilmu Agama, Kerap Beri Ceramah

Sudah lama ingin mendalami ilmu agama Islam, Saiful Apek menjadikan peluang yang diberikan kepadanya untuk memberi ceramah di masjid-masjid dan surau di sekitar Kuala Lumpur sebagai landasan untuk dirinya lebih mendekati ilmu agama. Ini kerana beliau lebih selesa mengambil pendekatan secara perlahan-lahan untuk berhijrah menjadi seorang yang lebih baik.

“Sejak dua bulan kebelakangan ini saya sering diundang untuk menjadi ahli panel bagi forum agama di masjid-masjid dan surau di sekitar Kuala Lumpur. Mereka minta saya berkongsi tentang kehidupan saya sebagai anak seni, tanggungjawab sebagai bapa dan macam-macam lagi. Alhamdulillah mungkin juga ada sebab mengapa saya dapat peluang tersebut”

“Sedikit sebanyak saya belajar banyak tentang ilmu agama. Saya memang ingin mendalami tentang agama Islam, tapi kalau boleh saya tidak mahu melakukannya terlalu drastik. Saya buat perlahan-lahan dan Insya-Allah, sekurang-kurangnya jika saya beri ceramah di masjid dapat juga menarik orang lain untuk datang dan berminat turut sama,” katanya kepada m Star Online.

Selain itu, Apek juga mengakui pada usianya yang semakin meningkat, dirinya sudah bosan melakukan perkara sama dan kini mahu menumpukan perhatian untuk mencuba sesuatu yang baru. Katanya lagi, selain mendalami ilmu agama, beliau juga bersyukur kerana diberikan peluang membawakan watak antagonis seperti diidamkan dan bukan hanya watak pelawak. (rkty/w)


Erin Malek Bakal Timang Bayi Perempuan

Tahniah diucapkan kepada Erin Malek yang kini sedang hamil anak kedua beliau selepas anak sulungnya, Mohamed Faliq yang kini berusia setahun. Pengumuman berita gembira tersebut dikongsikan beliau sendiri menerusi akaun Instagram sambil memuat naik gambar keluarga bahagia mereka juga sama hari dengan sambutan ulangtahun kelahiran anak sulung mereka.

Pengumuman itu rata-rata mendapat reaksi positif daripada semua peminat Erin, malah ramai yang turut memberikan ucapan tahniah kepada pasangan ini kerana berpeluang untuk hamil lagi. Ramai juga yang tidak sabar melihat wajah Erin yang kecil molek itu sekali lagi mengandung selain teruja untuk melihat wajah cahaya mata kedua mereka yang didedahkan sebagai bayi perempuan.

Walau apapun, tahniah sekali lagi diucapkan kepada Erin dan pasangan yang sekali lagi berpeluang untuk hamil cahaya mata kedua mereka. Semoga segala urusan dipermudahkan olehNya serta diberikan kesihatan yang baik buat Erin yang sedang hamil itu. (rkty/w)


Awie Dan Bakal Isteri Diserang Penyakit Misteri Sebelum Nikah

Nampaknya penyanyi rock dan juga pelakon, Awie akan mengakui bahawa dirinya akan bernikah dengan tunangnya Sharifah Ladyana pada hujung minggu ini namun lokasi majlis akan dirahsiakan demi menghindarkan perkara tidak diingin terjadi kepada dirinya dan juga isteri.

“Sewaktu bertunang baru-baru ini, saya adakan majlis itu secara senyap-senyap di Pulau Pinang. Waktu itu barulah saya rasa selamat. Itulah punca saya tak beritahu sesiapa,” kongsinya kepada Harian Metro.

Menurut Awie, dia berdepan dengan sakit kaki kronik yang membuatkan dirinya tidak dapat memijak lantai sehingga terpaksa bertongkat. Tetapi, bahagian kaki penyanyi ini tidak pula merasa sakit jika dipicit, dipukul mahu pun diangkat.

“Dia (isteri) pun kena juga. Mukanya tumbuh jerawat manakala kakinya pula lebam-lebam tanpa sebab dan terpaksa berjalan tempang hingga dia trauma. Itulah punca saya tak mahu dedahkan lokasi pernikahan nanti kerana bimbang akan berdepan ‘gangguan’”

“Majlisnya akan dibuat jauh dari sini. Persediaan pula dibuat menggunakan orang perantaraan kerana saya sendiri sibuk dengan aktiviti seni. Saya dah tak larat sebenarnya kerana terlalu teruk. Nak kata sakit, saya boleh menyanyi, boleh beraksi di pentas dan masih ada stamina”

“Namun, sakit yang pelik ini sangat menghairankan saya. Nak kata saya kena gout pun, saya pernah menjalani ujian darah dan doktor mengesahkan ia bukan penyakit gout seperti disangka,” kata Awie yang telah mendapatkan rawatan dengan seorang ustaz selain berharap agar kakinya dapat sembuh seperti biasa. (rtky/s)


“Paling Penting Kena Kuat Agama & Emosi Stabil”

Sebagai seorang selebriti yang memegang status sebagai ibu tunggal, Fasha Sandha mengakui dia tidak dapat lari daripada pandangan masyarakat yang menyifatka dirinya sebagai seorang yang sentiasa bersedih di atas perpisahan yang berlaku.

“Saya sedar ramai yang memberikan gambaran yang kurang tepat mengenai wanita seperti saya. Apabila berpisah bukan bermakna saya perlu berendam air mata atau bersedih dengan perkara tersebut sebaliknya menguatkan lagi diri untuk menjadi yang terbaik”

“Bagi saya yang paling penting pastinya pegangan agama yang kuat dan emosi yang stabil. Kalau kedua-dua perkara itu seiring, insya-Allah tidak akan menjejaskan kita. Selebihnya kita perlu melalui hari-hari mendatang dan terus membesarkan anak-anak seperti biasa,” kata Fasha kepada Utusan Online.

Sementara itu, mengusik soal teman lelaki, Fasha kini terlalu sibuk dengan penggambaran drama dan menyatakan hanya akan memikirkan perkara tersebut selepas segalanya sudah selesai nanti. (rtky/s)


"Jangan Nak Bising Kalau Tak Undi"

Mengatasi beberapa pesaing hebat dan meraih kemenangan besar di Anugerah Planet Muzik (APM 2016), ramai yang mempertikaikan kemenangan Ayda Jebat. Malah ada yang mendakwa beliau membeli undi daripada penajanya, usahawan syarikat, Datuk Rafiena Ezanee Ramli yang juga menjadikan pelakon itu sebagai duta produk kosmetik House Of Dre.

“Mereka sanggup lakukan apa saja termasuk sanggup tidak tidur untuk terus mengundi saya. Mereka memang luar biasa. Tidak adil untuk mempertikaikan kemenangan itu dan bising-bising kalau tidak berusaha atau dalam kata lain tak mengundi,” katanya kepada Projek MMO mengenai dakwaan mengatakan beliau membeli undi sehingga memenangi tiga trofi di APM 2016.

Sementara itu, kemenangan Ayda menjadi pertikaian kerana beliau terlebih dahulu dilantik sebagai wajah siri wangian Charisma Luxe yang dipasarkan Rafiena beberapa bulan lalu. Spekulasi berterusan apabila Rafiena juga ada membuat penajaan pada malam penganugerahan itu sehingga membuatkan orang ramai menganggap beliau meletakkan Ayda sebagai pemenang.

Bagaimanpun ketika diminta mengulas mengenai isu ini, Rafiena menafikan pihaknya menaja penyanyi terbabit. Malah katanya lagi kemenangan yang dimiliki Ayda adalah usaha kerasnya sendiri. Jika ingin dikaitkan dengan soal penajaan pula, pihaknya menaja produk spa pada malam anugerah tersebut dan bukan siri wangian yang membabitkan Ayda sebagai duta produk.

Terdahulu, Ayda merangkul tiga kemenangan menerusi kategori undian peminat iaitu Artis Paling Popular APM, Lagu Paling Popular, dan Ikon Media Sosial, sekaligus mengalahkan beberapa penyanyi hebat. Kontroversi ini bukanlah kali pertama terjadi pada Ayda, sebelum ini beliau juga pernah dituduh sedemikian apabila memenangi kategori penyanyi MeleTOP Febuari lalu. (rkty/w)


Fazura Dikritik Buat Persembahan 'Syok Sendiri' Di Grand Prix

Sedar persembahan nyanyiannya di konsert Grand Prix Malaysia (GP) di Litar Antarabangsa Sepang pada Ahad lalu dikritik sebagai persembahan syok sendiri, Fazura tidak cepat melatah. Malah dalam satu status yang dimuat naik di Instagram, beliau akui dirinya bukanlah penyanyi profesional seperti Adele atau Beyonce tetapi berasa gembira dengan peluang yang diberikan.

Fazura merupakan salah satu daripada persembahan pembuka untuk ikon R&B terkenal dunia, Usher yang berlangsung selepas tamatnya perlumbaan. Dalam status itu juga, Fazura melahirkan perasaan terharu dan berterima kasih kepada pihak penganjur kerana memberikan peluang untuk membuat persembahan itu, yang disifatkan sebagai sebuah impian yang menjadi kenyataan.

Terdahulu, Fazura telah mencuri tumpuan orang ramai selepas persembahan beliau menyanyikan lagu Cheap Thrills, dendangan asal Sia dianggap sebagai persembahan syok sendiri. Pada masa yang sama, ramai juga berpendapat beliau lebih bagus jika hanya terus berlakon daripada cuba menjadi selebriti versatil dengan mencuba nasib di dalam bidang nyanyian. (rkty/w)

someone should tell fazura to just stick to acting #noh8 pic.twitter.com/YfjOEyIgC6


"Kamal Adli Tahu Kami Rapat, Gosip Ini Merepek"

Pernah mengakui tidak bercinta dengan Kamal Adli kini Emma Maembong dikaitkan pula dengan seorang ahli perniagaan yang juga adik kepada penyanyi Datuk Fazley Yaakob, Raden Ahmad Faizal. Bagi mempertahankan dirinya terus dihimpit gosip tersebut, Emma menjelaskan, dirinya dan Raf telah berkawan sejak kecil tanpa mempunyai sebarang hubungan istimewa.

“Kami berkawan sejak kecil lagi. Ayah saya pelukis di PWTC manakala arwah ayah Raf pengurus di situ. Jadi ayah saya diberi bilik khas untuk melukis, manakala saya dan adik-beradik kerap berkunjung ke situ. Selama lapan tahun, kami banyak menghabiskan masa di PWTC. Jadi perhubungan kami rapat, bukan saja dengan Raf, tetapi seluruh keluarganya juga”

“Apabila keluar gosip seperti ini, saya jadi pelik. Kenapa baru sekarang ia diperkatakan. Bagi saya, gosip ini merepek dan tidak masuk akal. Ketika majlis itu, Kamal pun ada, dia tahu kami rapat. Kamal tenang saja apabila berita ini tersebar. Bukannya betul pun,” katanya kepada Berita Harian Online mengenai dakwaan mengatakan mereka mempunyai hubungan istimewa.

Terdahulu, menerusi sebuah laporan akhbar mingguan, Emma dikatakan sedang hangat bercinta dengan Raf yang juga merupakan Presiden bagi My Man United Official Fan Club. Menurut laporan itu juga, Emma dilihat begitu serius dengan hubungan tersebut sehinggakan beliau sendiri telah pun bertemu dengan ahli keluarga lelaki terbabit yang juga merupakan duda dua anak.

Walau apapun, tidak salah rasanya jika Emma mempunyai hubungan istimewa dengan jejaka ahli perniagaan ini kerana beliau juga masih bujang, Kamal Adli pula hanyalah rakan baiknya sahaja. Bila tengok mereka bergambar berdua juga, nampak keserasian diantara mereka. (rkty/w)


Fahrin Ahmad Rasai Sendiri Pengalaman Teman Isteri Lahirkan Anak

Pertama kali bergelar bapa, pelakon Fahrin Ahmad tidak segan silu menyatakan bahawa dia banyak membaca dan juga mempelajari teknik-teknik penjagaan bayi menerusi laman Youtube.

“Setakat ini saya belajar menerusia bacaan dan Youtube sahaja, jururawat yang menjaga isteri saya juga banyak beri tips dan ajar perkara-perkara yang penting dalam penjagaan bayi”

“Pada asalnya saya rancang untuk masuk kelas tapi kerana jadual sibuk terpaksalah belajar sendiri dari semasa ke semasa,” jelasnya kepada mStar Online. Fahrin dan juga isteri selamat menimang cahaya mata sulung pada 29 September lalu.

Selain itu, menurut Fahrin, dia juga telah melalui pengalaman yang tidak dapat dilupakan apabila berpeluang menemani isterinya melahirkan anak di Pusat Perubatan KPJ Damansara. Malah apa yang lebih menarik, anak sulungnya itu turut berkongsi tarikh lahir yang sama dengan isterinya. (rtky/s)


"Kalau Dapat Dugaan Ini Sebelum Kahwin, Saya Boleh Jadi Liar"

Bakal menimang cahaya mata buat kali kedua tidak lama lagi, tidak menghalang peminat Alif Satar untuk terus fanatik terhadap personalitinya. Menurut beliau, dirinya bukan sahaja pernah digoda peminat ketika belum berkahwin, malah dugaan itu lebih hebat apabila beliau sedah berkahwin, hinggakan ada peminat yang sanggup menawarkan diri menjadi isterinya yang kedua.

“Sebelum berkahwin, ada peminat kacau-kacau tetapi selepas berkahwin, tak sangka pula lebih banyak. Saya rasa kalau ujian hebat ini berlaku ketika saya masih bujang, besar kemungkinan saya menjadi liar. Banyak komen yang sayang baca antaranya ‘untungnya kalau dapat jadi isteri kedua Alif’ dan sebagainya. Kadang kala saya dan isteri tergelak membacanya”

“Bagaimanapun, saya tiada niat pun untuk berkahwin lagi. Shadila bukan suka cemburu. Walaupun lakonan saya dalam DSH ada babak romantik bertentang mata dan sebagainya, namun dia tidak ada rasa apapun. Ini kerana dia tahu bahawa ia hanyalah sebahagian daripada permainan dunia lakonan,” katanya kepada Berita Harian Plus berhubung dengan reaksi peminatnya.

Namun baginya, selain bersyukur kerana mempunyai isteri yang begitu memahami kerjayanya sebagai seorang pelakon dan pengacara, Alif merasakan ada sebab yang tersendiri Allah turunkan dugaan ini ketika beliau sudah berkeluarga. Bagaimanapun katanya, dugaan ini membuatkan dirinya bersikap lebih matang dan tenang ketika menghadapinya. (rkty/w)


Kamal Adli Hanya Kawan, Emma Maembong Intim Dengan Ahli Perniagaan?

Melalui perkongsian ruangan Diva yang dipetik daripada akhbar Kosmo!, khabarnya kini ada sumber yang mengatakan pelakon Emma Maembong kini sedang rapat dengan adik Datuk Fazley Yaakob iaitu Raf Yaakob atau nama sebenarnya Raden Ahmad Faizal.

Selain itu, Raf yang juga merupakan seorang ahli perniagaan dan juga duda anak dua telah pun membawa Emma bertemu dengan keluarganya malah wujud juga dakwaan bahawa hubungan mereka sememangnya serius.

Bagaimanapun perkara yang sebenar hanya diketahui oleh Emma sendiri dan sehingga kini, pihak Emma masih belum mengeluarkan sebarang kenyataan berhubung perkara berkenaan.

Jika benar apa yang sampai di telinga ruangan Diva, maka terjawablah mengapa Emma sebelum ini bagaikan berdolak dalih mengenai hubungannya bersama Kamal Adli sebelum ini. Mungkin apabila sudah bersedia nanti, Emma akan menjelaskan perkara yang sebenar. (rtky/s)


Ruhainies Tidak Hormat Pelakon Senior Di Set Penggambaran?

Boleh tahan juga dugaan Ruhainies sebagai seorang anak seni apabila tidak habis habis terpalit dengan kontroversi dan melalui ruangan Diva Interaktif di Kosmo! Online, nampaknya kali ini Ruhainies didakwa enggan memberi kerjasama dengan pelakon senior ketika berada di set penggambaran.

“Dengar-dengarnya, Ruhainies enggan berbincang dengan pelakon senior berkenaan mengenai babak-babak yang bakal dilakukan di depan kamera, sebaliknya gemar membuat hal sendiri pada waktu itu”

Disebabkan itu, pelakon berkenaan berkecil hati dan enggan lagi bersembang dengan Ruhainies. Bertentang mata pun hanya sekiranya ada babak bersama. Jika tidak, memang kirim salam sajalah ceritanya,” kongsi ruangan tersebut.

Kebenaran kisah sebenar hanya Ruhainies yang tahu dan pastinya pelakon baru ini juga turut mempunyai penjelasan sendiri terhadap perkara yang berlaku.

Perkara ini sememangnya bukan perkara yang baru. Dalam laporan portal berita lain sebelum ini juga turut mendedahkan bahawa terdapat segelintir bintang baru dalam industri seni yang kurang gemar untuk berkenalan di set penggambaran.

Apa pun, jika memang niatnya seseorang selebriti itu untuk mahu terus berada dalam industri, nasihat dan juga teguran daripada pelakon senior atau mereka yang terlebih dahulu makan garam haruslah diterima sebaiknya. (rtky/s)


Awal Ashaari Balas Komen Tegur Dirinya Bercumbu Dengan Scha al-Yahya

Hanya kerana bergambar mesra di Instagram, Awal Ashaari telah ditegur oleh seorang warga laman sosial yang boleh kami katakan kurang senang dengan gambar yang dikongsikan oleh pengacara tersebut. Jika dilihat kronologi gambar, mereka sedang menghadiri majlis perkahwinan di Langkawi yang diadakan di tepi pantai.

Berpunca daripada gambar berciuman itu, ia kemudiannya menimbulkan pelbagai reaksi dan antara salah satu komen yang mendapat perhatian daripada Awal sendiri apabila ada yang mempertikaikan perlakuannya itu terlalu mengikut budaya Barat dan menurut komen tersebut juga – inilah apa yang terjadi di akhir zaman.

“Dia isteri saya yang halal. Ada masalah?,” jawab Awal kepada komen berkenaan. Mahu buat macam mana, gelaran selebriti yang dipegang oleh Awal membuatkan dirinya sentiasa menjadi perhatian. Yup, banyak lagi pasangan bermesraan di luar sana yang belum berkahwin, tapi mereka bukan selebriti untuk ditegur di laman sosial.

Jika anda masih ingat, sebelum ini Johan Raja Lawak juga turut menerima tempias yang sama apabila tindakan spontan mereka bercium mulut sebaik sahaja pelakon, pelawak dan juga penyampai radio itu diumumkan menerima anugerah. (rtky/s)


Nelydia Senrose Tengah Seronok Solo Tanpa Komitmen Percintaan

Sebelum ini, Nelydia Senrose pernah menyatakan bahawa cintanya bersama Qi Razali sudah berakhir walaupun ada desas desus mengatakan bahawa mereka masih bersama dalam diam. Namun bagi pelakon wanita ini, dia tidak serik untuk bercinta lagi.

“Ketika itu memang rasa tertekan dan kecewa akibat putus cinta. Saya menangis, duduk dalam bilik kerana terlalu sedih dengan apa yang berlaku. Maklumlah, kita harapkan pengakhiran yang baik dengan perhubungan itu, tak sangka pula ia tidak kesampaian”

“Jika ingat semula rasa macam putus harapan pun ada. Apabila orang bertanya, kita mungkin boleh tipu orang lain yang kita okey, tetapi hakikat sebenar rasa keseorangan dan sunyi. Rahsia Allah itu besar. Mungkin Allah mahu menguji saya. Bahkan apa yang berlaku ini menjadikan saya lebih matang,” katanya kepada Kosmo! Online.

Kata Nelydia, hatinya masih terbuka menerima kehadiran cinta baru namun ketika ini dirinya sedang seronok menjalani kehidupan sebagai wanita solo yang tidak terikat dengan mana mana komitmen dalam perhubungan.

“Sekarang saya tengah seronok menjalani kehidupan solo tanpa terikat dengan mana-mana perhubungan. Kalau dahulu, ada orang tempat saya berkongsi cerita dengan orang tersayang, tetapi kini saya banyak berkongsi apa jua dengan ahli keluarga sendiri”

“Saya masih ada keluarga dan merekalah saya letakkan sebagai keutamaan dalam apa jua yang dilakukan,” kongsi Nelydia. Jadi buat jejaka di luar sana, masih ada lagi peluang untuk anda mencuba. Heh. (rtky/s)


Rita Rudaini Tetap Mahu Tuntut Edah RM15,000 Dari Bekas Suami

Masih belum selesai dengan kes penceraian diantara Rita Rudaini dan bekas suami Mohd Aidil Zafuan, kini Rita bersedia untuk menyelesaikan kes tuntutan edah ke atas bekas suaminya itu di luar mahkamah. Bagaimanapun menurut Rita, keputusan itu haruslah melalui proses perbincangan diantara dua pihak dan bukannya ditetapkan oleh satu pihak sahaja.

“Sepatutnya perkara ini dilakukan dari dulu lagi, jadi tak perlu saya nak membazir duit untuk membayar kos guaman sebelum ini. Bukan senang untuk saya melalui proses yang panjang ini sejak bercerai tiga tahun lalu. Namun, disebabkan keengganan beliau untuk melunaskan tanggungjawab yang sepatutnya, saya perlu membawa perkara ini ke mahkamah”

“Sepatutnya perbicaraan kes tuntutan itu dijalankan semalam. Namun sehari sebelum perbicaraan itu pihak Aidil ada menghantar surat menyatakan keinginan beliau untuk menyelesaikan kes ini secara baik di luar mahkamah. Menerusi surat yang sama beliau menyatakan jumlah yang hendak dibayar ialah sebanyak RM10,000 sahaja, tetapi saya tak bersetuju”

“Ini kerana kenapa perlu satu pihak sahaja yang membuat keputusan tanpa mengadakan sebarang perbincangan bersama. Maksudnya, beliau juga perlu bersetuju dengan jumlah tuntutan saya sebanyak RM15,000 seperti sebelum ini,” katanya kepada portal My Artis yang tegas menginginkan pihak bekas suami membayar jumlah yang ditetapkan olehnya sebelum ini.

Namun begitu, Rita menyambut baik hasrat bekas suaminya itu yang ingin kes ini diselesaikan tanpa membabitkan pihak mahkamah tetapi perbincangan bersama perlu diadakan. Dalam masa yang sama, Rita telah menyampaikan pendiriannya itu melalui peguamnya dan kini masih menunggu jawpaan balas daripada pihak Mohd Aidil Zafuan berhubung perkara itu. (rkty/w)


Ayda Jebat Menang Anugerah Artis Paling Popular APM 2016

Mengakui terharu dengan kemenangan yang dikecapinya pada malam Anugerah Planet Muzik 2016 (APM 2016), Ayda Jebat juga berterima kasih kepada peminat kerana sokongan tidak henti-henti daripada mereka.

Pada majlis anugerah tersebut, Ayda Jebat telah berjaya merangkul gelaran Artis Paling Popular sekali gus mengetepikan selebriti lain daripada Singapura dan juga

“Syukur kepada Allah dan semua ini adalah tanda sokongan peminat yang terus bersama saya. Saya terharu kerana kemenangan ini juga justifikasi sokongan dari negara jiran Singapura dan Indonesia,” katanya kepada BH Online.

Selain itu, Ayda juga turut mengungguli kategori Lagu Paling Popular APM menerusi lagu Pencuri Hati serta Ikon Media Sosial. Manakala Yuna pula telah memenangi Anugerah Rentas Planet di atas kecemerlangannya membawa kerjaya hingga ke peringkat antarabangsa. (rtky/s)


Lagu Tak Letup, Elizabeth Tan Jadikan Pengajaran

Nampaknya kali ini tiba giliran Elizabeth Tan bersedih kerana lagunya, Tabah, tidak mendapat perhatian dan juga jarang dimainkan di radio. Bagaimanapun Elizabeth atau mesra dengan panggilan Lizzy mengambil perkara tersebut sebagai pengajaran.

“Mula-mula mungkin kecewa, tapi sekarang macam tidak kisah sangat sebab sibuk dengan banyak benda. Jadi saya tidak fikir sangat pasal Tabah. Untuk Tabah, kalau radio tidak mahu mainkan saya tidak boleh buat apa, sebab saya tidak boleh paksa untuk mainkan lagu itu, saya ambil ia sebagai satu eksperimen,” katanya.

“Sekarang saya tahu kalau lagu terlalu ‘urban’, radio tidak mainkan. Saya ambil pengalaman belajar,” katanya kepada Malay Mail Online. Sebelum ini, lagu Knock Knock dan Setia mendapat perhatian peminat.

Namun dalam kesedihan itu, Lizzy juga bersyukur kerana sokongan peminat sangatlah hebat kerana tontonan lagu tersebut di Youtube hampir mencapai 2 juta. Malah hatinya turut terubat dengan komen positif di laman tersebut.

“Saya tidak jangkakan sampai tontonan sudah hampir 2 juta di YouTube,” kata Elizabeth, seorang anak didik penyanyi dan komposer Faizal Tahir. [Jumlah] itu lebih daripada yang saya jangkakan sebab radio pun tidak mainkan sangat lagu ini”

“Tengok tontonan dan komen di YouTube, saya rasa peminat setia yang mengikuti dari dulu, mereka suka lagu itu. Untuk saya, ia sudah cukuplah,” luahnya. (rtky/s)


Bukan Mudah Sebenarnya Nak Jadi Seorang Ibu

Akibat selalu mendengar pengalaman rakan rakannya menceritakan proses bersalin, pelakon Nad Zainal mengakui dia merasa gementar lebih lebih lagi kini usia kandungannya sudah mencecah lapan bulan.

“Masa mula-mula memang rasa teruja, pengalaman pertamalah katakan. Seronok bila lihat perut makin membesar, dapat rasa pergerakan anak, memang macam tak percaya. Tapi bila dah makin dekat dengan tarikh bersalin, tiba-tiba rasa gementar tu datang sendiri”

“Lebih-lebih lagi bila dengar cerita kawan-kawan yang pernah mengalami pengalaman menakutkan. Perasaan gementar tu tak boleh nak elak lagipun ini pengalaman pertama saya,” katanya kepada Astro Awani.

Tambahnya, ketika ini dia banyak menghabiskan masa dengan menambah ilmu pengetahuan berkaitan dengan bayi selain turut dibimbing tips dari ibu dan ibu mertuanya. Malah bermula dari pembacaan itu jugalah dia menyedari bahawa bukan mudah untuk menjadi seorang ibu.

“Bila banyak buat rujukan barulah kita sedar yang sebenarnya bukan senang untuk menjadi seorang ibu. Besar tanggungjawabnya,” jelasnya yang dijangka menyambut kelahiran anak sulungnya itu pada Oktober depan. (rtky/s)


Nadiya Nisaa Sahkan Bertudung Sejak Hamil Anak Kedua

Setelah sekian lama menyimpan hasrat untuk bertudung, akhirnya Nadiya Nisaa nekad untuk berhijab sepenuhnya sejak Ramadan lalu ketika masih mengandungkan bayi keduanya. Akuinya lagi, hasrat itu terbantut kerana terpaksa akur dengan kontrak kerjanya sebelum ini. Namun, Allah lebih mengetahui, bayi yang dikandungnya disahkan meninggal dunia di dalam perut.

“Jadi pada Ramadan lalu semasa masih mengandungkan bayi kedua dan berpantang, saya mengambil keputusan untuk berehat di rumah. Ketika itulah saya perlahan-lahan cuba untuk mengenakan tudung. Alhamdulillah, selepas tiga bulan berlalu, saya semakin selesa dengan perubahan diri dan berdoa agar terus dikuatkan iman untuk istiqamah

“Ayat pertama yang keluar dari mulutnya memberitahu betapa cantiknya saya bertudung. Dia amat sukakannya,” katanya kepada Utusan Online mengenai penhijrahan beliau yang disambut baik oleh suaminya, Saiful Razman Kasim yang gemar melihatnya bertudung ayu.

Sebelum ini, awal Ogos lalu orang ramai dikejutkan dengan berita sedih yang menimpa Nadiya apabila kandungan kedua beliau didapati meninggal dunia. Sedih dengan kejadian itu, Nadiya membuat keputusan untuk berehat dan menenangkan fikiran. Menurut suaminya, jenazah anaknya itu dikebumikan di Tanah Perkuburan Islam Taman Batu Muda, Gombak. (rkty/w)


Raja Farah Bawa Anak Tunaikan Umrah

Bakal mengerjakan umrah buat kali kedua pada Disember ini, Raja Rafah berkongsi secara eksklusif kepada BH Online bahawa dia dan juga suami akan membawa anak pertama mereka ke Tanah Suci.

“Kami baru saja membuat keputusan ini kerana mahu mengimbau memori ketika mengerjakan umrah, Disember tahun lalu. Ketika itu juga saya sebenarnya sudah dua bulan mengandungkan Imran. Lucunya, saya hanya menyedari diri hamil sekembali ke tanah air.

“Alhamdulillah, kehadiran Imran benar-benar menyerikan lagi hidup kami. Saya sendiri berasa cukup dirahmati dan mengharapkan kebahagiaan ini akan berpanjangan,” kata Raja Farah yang turut berkongsi gambar eksklusif anak sulungnya itu bersama BH Online.

Tambah Raja Farah, kehadiran anak lelakinya Imran Iskandar, ternyata membawa limpahan rezeki selain berharap agar kehadiran cahaya matanya itu membawa bahagia berpanjangan. (rtky/s)


Fahrin Ahmad Dan Isteri Selamat Timang Anak Sulung

Tahniah kami ucapkan kepada pelakon Fahrin Ahmad dan juga isteri kerana telah selamat menimang cahaya mata pertama mereka. Fahrin berkongsikan berita gembira tersebut bersama peminatnya di Instagram.

“Alhamdulillah, alhamdulillah, alhamdulillah. Baby boy selamat dilahirkan secara normal, 4.05 minit petang, Khamis, 29 September 2016,” luah Fahrin yang ternyata meluahkan rasa syukur dengan perkara berkenaan.

Apa yang pasti, berita gembira tersebut ternyata disambut dengan doa yang baik dan juga sokongan daripada peminat terhadap pasangan tersebut. Dalam kenyataan Fahrin sebelum ini, dia sememangnya teruja dengan kehadiran insan baru dalam keluarganya itu.

Semoga kehadiran cahaya mata sulung di dalam keluarga Fahrin Ahmad dan isteri akan terus memberikan sinar bahagia selain turut dilimpahkan rezeki. (rtky/s)


Zila Seeron Mengaku Berkhalwat, Bayar Denda RM2,500

Bekas isteri pelawak, Along Cham, Zila Seeron dan pengurus syarikat, Mohd Khairul Azizi masing-masing didenda RM2,500 oleh Mahkamah Tinggi Syariah selepas keduanya mengaku bersalah atas tuduhan khalwat yang dilakukan pada Ogos lalu. Hukuman itu telah diputuskan oleh Hakim Syarie Azzeman Omar, jika gagal membayar denda mereka boleh dipenjara selama lima bulan.

Memetik laporan m Star Online, Zila yang tidak diwakili peguam merayu kepada mahkamah agar beliau dikenakan hukuman ringan dengan alasan beliau baru sahaja bekerja dan tidak mempunyai wang yang mencukupi. Manakala Khairul Azizi yang juga tidak diwakili peguam memohon hukuman sama kerana perlu menanggung anak dan menyesal dengan kesalahan yang dilakukan.

Namun kedua-dua mereka bagaimanapun membayar denda tersebut. Zila dan Mohd Khairul Azizi yang bukan mahram didakwa atas tuduhan khalwat di rumah lelaki itu. Mereka didakwa mengikut Seksyen 27(a) dan (b) Akta Kesalahan Syariah yang memperuntukkan hukuman denda maksimum RM3,000 atau penjara maksimum selama dua tahun atau kedua-duanya, jika sabit kesalahan.

Terdahulu, pada 29 Ogos lalu, Zila dan Along telah bercerai talak satu di Mahkamah Rendah Syariah Subang Bestari. Along sebelum ini mendakwa isterinya berlaku curang apabila Zila mempunyai hubungan sulit dengan lelaki lain sebelum berita kedua mereka ditangkap khalwat di kediaman lelaki terbabit di Bandar Bukit Jalil mula tersebar di laman sosial. (rkty/w)


Fara Fauzana Sedih Perkahwinan Batal, Teruskan Kehidupan

Walaupun beberapa kali cuba untuk mengelak daripada menjelaskan secara terperinci sebab perkahwinannya dibatalkan disaat akhir, Fara Fauzana akui berasa sedih dengan kejadian yang terjadi. Namun bagaimanapun, beliau cuba sedaya upaya untuk tidak berterusan bersedih dan meneruskan kehidupan sebaik mungkin walaupun keadaan mungkin sedikit berbeza.

“Saya cuma nak orang tahu adalah sesuatu yang normal untuk kita berasa sedih. Kalau tiada rasa sedih, maknanya kita bukan seorang manusia atau seseorang yang tidak berhati perut. Namun begitu saya cuba untuk mengatasi perasaan itu dan meneruskan kehidupan seperti biasa. Saya juga masih seperti dulu kerana tidak boleh berterusan hidup dalam keadaan negatif”

“Tetapi pada masa yang sama saya tak mahu terlalu menunjukkan diri ini gembira dan bahagia kerana nanti dianggap tidak realistik pula. Keputusan yang saya buat itu bukanlah kerana mahu menunjukkan contoh yang baik kepada sesiapa. Cuma nak beritahu tidak salah kita buat keputusan yang boleh menggembirakan kita serta masa depan yang lebih bermakna”

“Diakui insiden ini sesuatu yang amat besar pernah berlaku dalam hidup saya. Begitupun ia tidak bermakna saya kena berpura-pura. Tidak salah jika saya tunjukkan yang kita perlu bersedia dengan segala kemungkinan, lupakan apa yang berlaku dan teruskan kehidupan seperti biasa,” katanya kepada Berita Harian Plus berhubung dengan perkara yang terjadi.

Membatalkan perkahwinan disaat akhir bukanlah sesuatu perkara yang mudah untuk dilupakan, tetapi bagi Fara, hatinya tidak pernah tertutup untuk lelaki. Cuma baginya sekarang tumpuan tidak lagi berada pada komitmen peribadi tetapi sudah beralih kepada kerjayanya dan juga meluangkan lebih banyak masa bersama berharga bersama rakan dan keluarga. (rkty/w)


Niena Baharun Mengaku Tidur Bersama Raja Afiq?

Siapa yang tidak terkejut apabila tiba-tiba ada orang yang menyamar sebagai diri anda kemudian mendakwa pernah tidur dengan pelakon lelaki drama Sayangku Kapten Mukhriz, iaitu Raja Afiq. Bagaimanapun bagi pelakon Niena Baharun yang mendakwa menjadi mangsa fitnah, dia menafikan sekerasnya perkara tersebut.

“Saya tidak menjangka perkara ini akan berlaku, saya tidak pernah menyertai mana-mana grup WhatsApp bersama peminat-peminat seperti yang tersebar itu melainkan grup berkaitan kerja yang dibuat oleh pihak produksi”

“Saya harap orang yang cuba fitnah saya itu diberi hidayah dengan apa yang telah dilakukan itu. Saya tidak berani nak tuduh atau syak siapa-siapa, takut timbul fitnah lain pula. Saya berserah sahaja dan berharap peminat-peminat dan orang luar tidak mempercayainya,” jelas Niena kepada mStar Online.

Bagaimanapun perkara tersebut tidak menganggu Niena dalam meneruskan kerjayanya sebagai seorang pelakon selain turut berbincang dengan Raja Afiq sendiri perkara tersebut. Mengakui paparan skrin itu palsu, rupanya Raja Afiq turut berhadapan dengan pelbagai akaun palsu yang menggunakan nama mereka. (rtky/s)


Fattah Amin Nafi Jalin Hubungan 'Istimewa' Dengan Fazli Zainal

Gara-gara memuat naik gambar berpelukan bersama Fazli Zainal di Instagram, Fattah Amin dituduh mempunyai hubungan istimewa bersama pelakon itu. Pelik dengan dakwaan tidak berasas itu, Fattah tampil menafikan tuduhan itu malah berasa kesal dengan tindakan orang ramai yang menggunakan gambar tersebut untuk menfitnah dirinya mempunyai hubungan sejenis.

“Sebenarnya saya malas hendak melayan gosip sebegini kerana ia akan menyebabkan perkara itu menjadi lebih besar selain tidak mendatangkan faedah. Bagaimanapun dakwaan dibuat oleh sesetengah blog dan forum yang mengambil gambar selfie kami itu di Instagram dan membuat kesimpulan kononnya kami ada hubungan istimewa sudah dikira sebagai fitnah”

“Fitnah yang disebarkan dengan tujuan mengaibkan pada saya bukan benda main-main kerana boleh buat orang percaya dengan apa yang dibaca tanpa mengetahui situasi sebenar. Rasanya gambar kami itu masih ada di Instagram Fazli dan pada saya dia tidak perlu memadam pun kerana ia sekadar gambar biasa di antara kawan,” katanya kepada m Star Online.

Dalam masa sama, menyedari tuduhan itu adalah fitnah semata-mata, Fattah tidak berasa takut. Baginya gambar itu dimuat naik secara terangan untuk dikongsikan dan tiada apa yang perlu dirahsiakan. Selain itu juga, baginya tiada isu menggunakan populariti pelakon itu untuk mencari publisiti murahan kerana telah mendapat persetujuan Fazli sebelum memuat naik.

Bagaimanapun, Fazli ketika ditanya mengenai perkara ini memberitahu bahawa pihaknya kini sedang mempertimbangkan untuk mengambil tindakan undang-undang kepada blog dan juga mana-mana forum internet yang bertanggungjawab membuat tuduhan berunsur fitnah terhadap mereka berdua dengan menyebarkan gosip seumpama dengan itu. (rkty/w)


Johan As’ ari Akui Cintanya Sebelum Ini Gagal

Pelakon Johan As’ari yang pernah dikaitkan mempunyai hubungan istimewa dengan pelakon-pelakon wanita seperti Izreen Azminda dan Lana Nodin mengakui bahawa percintaannya yang sebelum ini gagal kerana sikapnya yang tidak matang.

“Ya percintaan saya gagal sebelum ini kerana saya tak matang,” katanya yang ditemui di Majlis Tayangan Filem Juvana 3.

Setelah dua tahun mendalami Islam, Johan berkata dia mempelajari sesuatu yang baru iaitu kedewasaan dan cara untuk menghargai seorang wanita.

“Kita menghargai perempuan itu bukan dengan tanggungjawab sahaja. Kita tahu perempuan itu adalah satu benda yang sangat bernilai. Perempuan ini macam ‘generator’. Dia bagi kita semangat, kasih sayang dan dia jugalah aura penyeri,” katanya yang tidak menolak sekiranya dijodohkan sesama artis.

Johan turut memberitahu bahawa dia tidak akan merahsiakan perkahwinannya kerana dia sayangkan peminat-peminatnya yang sentiasa menyokong perkembangannya.

“Saya tidak akan rahsiakan perkahwinan. Sebab saya sayangkan peminat-peminat saya. Bagi saya sebagai seorang insan seni yang berada dalam dunia hiburan, gosip-gosip ini menghiburkan. Saya sendiri suka baca. Biarlah orang nak tulis pasal saya sebab ada orang yang akan terhibur dengan artikel itu,” katanya kepada Rotikaya. (rtky/h)


Syamsul Yusof Sahkan Isteri Hamil Anak Pertama

Tahniah diucapkan kepada pasangan bahagia Syamsul Yusof dan Puteri Sarah yang kini hamil anak sulung mereka dengan kandungan hampir berusia tiga bulan. Berita baik itu diumumkan sendiri oleh Syamsul yang ternyata begitu teruja dengan kandungan pertama mereka walaupun pada awalnya mereka terpaksa merahsiakannya kerana masih diperingkat awal.

“Sebenarnya saya tak mahu beritahu orang lain sebab bimbangkan kandungan Sarah yang masih di peringkat awal. Malah, saya hanya memberitahu ayah dan ibu saya pada raya haji yang lalu. Tak sampai hati nak berahsia lebih lama bila melihat ayah saya bermain-main dengan cucu dia yang lain. Kali ini saya meminta Sarah mengurangkan kerjanya di butik”

“Kami mengambil tambahan pekerja agar Sarah tidak perlu ke butik di Bangsar setiap hari. Saya juga tak izinkan dia berlakon ketika hamil ini. Saya sendiri membantu menjaga kandungan Sarah dengan menyediakan pemakanan yang sihat sesuai dengan wanita hamil. Kena banyak-banyak bersabar jugalah,” katanya kepada Utusan Online berhubung perkara itu.

Bagaimanapun, perkara ini mungkin dapat dihidu oleh sesetengah pihak yang menonton Festival Filem Malaysia (FFM 28) apabila Syamsul seolah-olah memberi bayangan mereka bakal menyambut kehadiran orang ketiga pada tahun hadapan ketika memberi ucapan kemenangan sewaktu filem Munafik membolot anugerah di dalam Festival Filem Malaysia ke-28 yang lalu.

Sebelum ini, Syamsul dah Puteri Sarah pernah melalui saat getir mereka apabila Sarah keguguran pada awal perkahwinan mereka. Walau apapun, tahniah sekali diucapkan kepada pasangan bahagia ini, semoga kelahiran bayi pertama mereka ini akan menyerikan lagi suasana perkahwinan mereka serta dilimpahi kebahagiaan berganda buat mereka berdua. (rkty/w)


Elly Mazlein Mahu Beri Yang Terbaik Buat Anak

Mengakui dia sudah biasa hidup sendiri selepas diceraikan Oktober lalu, penyanyi Elly Mazlein menyatakan bahawa dia sedikit pun tidak sedih dan kecewa apabila bekas suaminya tidak pernah melawat anak mereka, Puti Sara Sefhia sejak dilahirkan.

“Mahkamah juga sudah memberi hak lawatan kepadanya, kalau dia tak datang itu bukan urusan saya. Kali terakhir dia berjumpa anak ketika mengiqomatkan Putri Sara sewaktu dilahirkan. Dalam masa sama dia turut mendapat hak lawatan seminggu sekali”

“Namun, apabila dia tidak berbuat sedemikian, saya tak ada masalah. Bagi saya dia datang atau tak, itu bukan urusan saya. Ini kerana dia sendiri sudah maklum tanggungjawab yang perlu dilakukan”

“Apabila dia gagal melaksanakan perkara itu, dia yang rugi dan bukan saya. Bukan itu saja, dia juga tidak pernah menghubungi atau menghantar mesej bertanyakan anak,” luahnya kepada Harian Metro.

Tambah Elly, dia mahu berikan yang terbaik buat anaknya dan kini berdikari dalam membesarkan cahaya matanya itu. Sementara itu, perbicaraan tentang nafkah anaknya itu akan diadakan pada 12 Oktober nanti. (rtky/s)


Idris Khan: Isu Gambar Bogel, Serahkan Pada Peguam

Walaupun namanya menjadi sebutan selepas gambar bogel dirinya bersama Atikah Suhaime tersebar meluas, Idris Khan memberitahu isu terbabit sedikit pun tidak menjejaskan perjalanan kariernya didalam bidang seni. Sebaliknya rezekinya sebagai pelakon semakin bertambah dan berjalan seperti biasa sejak kontroversi itu melanda dirinya baru-baru ini.

“Alhamdulillah rezeki saya semakin bertambah dan karier saya masih berjalan seperti biasa. Peguam saya menasihatkan agar tidak memberikan sebarang kenyataan buat masa sekarang sebab ianya dalam siasatan sekarang ini,” katanya kepada m Star Online berhubung dengan isu gambar bogel bersama Atikah yang dikatakan mirip dengan wajahnya.

Setelah sekian lama mengunci mulut berhubung penyebaran gambar lucah mirip wajahnya, Idris cuba menanggani isu berkenaan dengan sebaik mungkin dengan menyerahkan perkara itu kepada pihak peguam untuk tindakan lanjut. Terdahulu Idris dikaitkan dalam sekeping penyebaran gambar bogel bersama Atikah Suhaime dan Ammar Alfian, namun mereka menafikannya.

Baru-baru ini pula, Ammar dikatakan berang dengan kenyataan Idris didalam satu temubual yang mengatakan penyebaran gambar bogel itu adalah berpunca daripada musuh dalam selimut. Tidak tahan namanya terus dikaitkan dalam hal ini, Ammar tampil mempertahanan dirinya sekaligus menafikan segala dakwaan yang dilemparkan oleh rakan artisnya itu. (rkty/w)


"Saya Tidak Pernah Anggap Diri Ini Sudah Sempurna"

Sejak mula mengenakan hijab awal tahun lalu, Fathia Latiff sering menjadi mangsa kritikan orang ramai yang merasakan penampilan atau perbuatan beliau yang tidak bersesuaian. Begitu pun, Fathia sentiasa bersikap terbuka menanggani kecaman peminat serta tidak pernah merasakan dirinya sudah sempurna walaupun beliau kini telah tampil dengan imej bertudung.

“Saya sudah meminta maaf dan memaafkan mereka di atas kesilapan diri. Saya tidak pernah menganggap diri ini sudah sempurna. Selain itu, saya sentiasa mengambil peduli kritikan dan komen yang diberikan oleh masyarakat. Apa yang saya rasa betul dan percaya ia tidak bertentangan dengan akidah diri sebagai orang Islam, saya akan bertindak berdiam diri”

“Selagi ada komen dan kritikan yang diberi, ia bermakna orang ramai masih pedulikan kita. Saya pula tentu saja akan terus memperbaiki kelemahan diri. Saya takkan ambil pusing teguran yang dirasakan tidak membantu, terutama ketika saya berasakan saya di pihak yang betul,” katanya kepada Berita Harian Online berhubung kontroversi yang sering melanda dirinya.

Terdahulu, Fathia pernah dikecam hebat apabila memuat naik sekeping gambar mendedahkan rambut di luar negara. Gambar tersebut menunjukan beliau mengenakan selendang dan menampakkan rambutnya ketika sedang menjalani penggambaran beberapa bulan lalu. Tindakan itu mendapat kritikan negatif dari peminat walaupun bahagian rambut itu sudah dikaburkan.

Tidak habis dengan kontroversi itu, Fathia sekali lagi menjadi mangsa kecaman peminat apabila beliau tampil dengan imej hidung bertindik. Ramai yang berpendapat beliau tidak seharusnya memuat naik gambar sebegitu sekalipun ianya sebagai tindik palsu seperti yang dijelaskan oleh pelakon itu kerana penampilannya yang bertudung kelihatan seperti tidak bersesuaian. (rkty/w)


Ammar Alfian Bengang Dituduh Sebar Gambar Bogel Idris, Atikah

Bengang dituduh menjadi dalang kepada penyebaran gambar bogel Idris Khan dan Atikah Suhaime, Ammar Alfian tampil mempertahankan diri selepas kenyataan Idris mengatakan kejadian yang berlaku itu berpunca daripada musuh dalam selimut. Walau pada awalnya tidak mahu ambil pusing namun apabila dihukum tanpa sebab membuatkan Ammar bengang.

“Ikutkan saya tak nak mencampuri urusan mereka tetapi disebabkan kenyataan Idris mengatakan apa yang berlaku berpunca daripada musuh dalam selimut, saya tak boleh duduk diam. Saya perlu mempertahankan diri saya. Sebelum berkahwin lagi saya sudah bercerita kepada isteri perangai dan gaya hidup saya termasuk gosip memiliki video seks bersama Idris dan Atikah”

“Jadi apabila dia dapat tahu timbul cerita lain berkenaan gambar bogel, dia tak terkejut. Cuma dia bertanya kenapa saya pula yang dituduh sedangkan gambar itu memaparkan Idris dan Atikah? Dalam perkara ini dia sangat terbuka kerana sudah tahu saya macam mana,” katanya kepada Harian Metro berhubung dengan kenyataan yang dibuat oleh Idris tempoh hari.

Bagaimanapun, Ammar bersyukur kerana isterinya begitu memahami dirinya dan tidak cepat melatah apabila namanya dikaitkan sekali didalam kontroversi gambar bogel itu. Malah isterinya juga ada menasihatinya supaya berdiam diri bagi tidak merumitkan keadaan namun tindakan Idris mengeluarkan kenyataan itu membuatkan beliau tidak mampu bersabar lagi.

Terdahulu, Atikah dalam satu temubual menafikan dakwaan mengatakan beliau merupakan individu yang berada didalam gambar bogel bersama Idris. Manakala, Idris pula ada menyatakan bahawa terdapatnya musuh dalam selimut berikutan penyebaran gambar bogel mereka. Namun jika bukan mereka didalam gambar tersebut kenapa perlu mencari tukang sebar? (rkty/w)


Fizz Fairuz, Almy Nadia Selamat Timang Cahaya Mata Kedua

Tahniah diucapkan kepada pasangan Fizz Fairuz dan Almy Nadia yang selamat menimang cahaya mata kedua mereka pada malam semalam. Berita gembira itu telah dikongsikan sendiri oleh Fizz menerusi akaun Instagram beliau bagi berkongsi kegembiraan beliau bergelar bapa.

“Alhamdulilah, isteri saya, Almy Nadia telah selamat melahirkan anak kedua kami pada pukul 9.06 malam tadi. Amin. Doakan yang baik-baik ye,” katanya menerusi laman Instagram ketika memuat naik gambar isterinya yang baru sahaja selamat melahirkan cahaya mata kedua mereka.

Bagaimanapun, Fizz tidak mendedahkan jantina bayi kedua mereka kepada umum lagi. Malah wajah penuh bayi mereka juga masih disorokkan ketika memuat naik gambar bayi tersebut. Rata-rata peminat juga teruja dan gembira dengan kelahiran bayi kedua mereka, ramai yang tidak henti mengucapkan tahniah kepada pasangan ini dan mendoakan kesejahteraan mereka.

Apapun, tahniah sekali lagi diucapkan buat pasangan ini. Semoga dengan kelahiran baru ini juga akan menambahkan lagi kebahagian serta memberikan keceriaan di dalam keluarga kecil mereka. (rkty/w)


David Teo: Uqasha Senrose Minta Rehat Selepas Isu Buka Tudung

Selepas dikecam hebat akibat membuka tudung baru-baru ini, Uqasha Senrose meminta untuk berehat dalam tempoh tertentu buat seketika sebelum kembali berlakon didalam filem seterusnya terbitan Metrowealth International Group (MIG). Perkara itu dimaklumkan oleh Ketua Pegawai Eksekutifnya, David Teo yang juga merancang beberapa filem untuk selebriti kontroversi itu.

“Uqasha baharu sahaja menjadi artis bawah pengurusan kami pada bulan yang lalu, tapi buat masa ini dia minta untuk berehat seketika dan menenangkan fikiran selepas isu buka tudung. Kalau sudah betul-betul bersedia barulah dia akan kembali semula untuk berlakon. Kami juga tidak mahu paksa dia, kita tunggu sehingga dia bersedia dahulu untuk kembali semula berlakon”

“Uqasha sebelum ini memang dari pengurusan kami dan dia pertama kali berada dalam industri dengan filem pertamanya bersama MIG berjudul Paku. Saya tahu dia mempunyai potensi dan bakat yang besar sebagai pelakon, jadi apa salahnya memberi peluang kepadanya sekali lagi untuk berada dalam industri,” katanya kepada m Star Online berhubung perkara itu.

Sementara itu, David juga menegaskan bahawa tawaran untuk menyertai MIG dibuat sebelum pelakon Tundukkan Playboy Itu membuat keputusan nekad untuk kembali tidak bertudung. Uqasha dikatakan baru sahaja menandatangani kontrak dibawah syarikat pengurusan David pada bulan Ogos lalu namun kini hanya menunggu selebriti itu bersedia untuk kembali. (rkty/w)


"Saya Rindu Beribadat Di Mekah"

Berpeluang mengerjakan ibadah haji di Mekah beberapa minggu lalu membuat Neelofa rindukan untuk beribadat disana walaupun kepulangan beliau disambut dengan pelbagai komitmen kerja. Malah ketika disana juga, Neelofa berkata beliau sentiasa dikelilingi dengan perkara positif serta mengajar beliau mengenai pengurusan masa bagi mendirikan solat lima waktu.

“Saya masih rindu terhadap suasana ketika berada di Masjidil Haram, Mekah. Ada beberapa perkara tentang musim haji dan Tanah Suci yang membuatkan saya banyak berfikir mengenai kehidupan. Sukar untuk digambarkan dengan kata-kata kerana perasaan yang dialami ketika itu cukup luar biasa. Sejujurnya, saya berasa seperti dilahirkan semula”

“Sepanjang 16 hari berada di sana, saya dikelilingi oleh kelompok jemaah haji yang rajin menunaikan solat, berzikir dan kerap mendengar ceramah agama. Secara tidak langsung, saya juga terikut sama dengan rutin yang diamalkan oleh mereka. Insya-Allah, perubahan positif itu akan saya cuba kekalkan sehingga bila-bila,” katanya kepada Kosmo Online.

Bergelar Hajah pada usia yang masih muda mungkin sukar bagi Neelofa dengan adanya sesetengah pihak yang berfikiran skeptikal mengenainya. Namun bagi beliau, keberangkatannya ke Mekah bukan kerana ingin mencari gelaran tetapi lebih kepada menginginkan perubahan yang dapat memperbetulkan kekhilafannya sebelum ini sebagai seorang selebriti. (rkty/w)


Scha al-Yahya Belajar Memasak Selepas Kahwin

Jujur dan tidak segan berkongsi pengalaman memasaknya, pelakon Scha al-Yahya menjelaskan bahawa dia banyak belajar memasak melalui Youtube. Malah ibu kepada Lara Alana ini juga mengakui dia mulai belajar memasak sejak empat tahun lalu – selepas dia berkahwin dengan Awal Ashaari.

“Kalau nak tahu sebelum berkahwin saya tak pandai langsung memasak. Nak menggoreng pun tak tahu! Pendek kata kalau saya cuba masak sesuatu masakan, semua tak menjadi. Jadi selepas berkahwin saya nekad untuk belajar”

“Bukan kerana memenuhi permintaan suami semata-mata, tetapi atas kesedaran sendiri. Lama-kelamaan ia menjadi rutin wajib saya. Memang pada mulanya agak sukar dan perlu mengambil sedikit masa, tetapi selepas banyak kali mencuba baru menjadi”

“Bagi saya menonton di YouTube lebih mudah berbanding melihat resipi. Bukan apa, resipi yang diberikan ibu banyak kepada cukup rasa, namun ia tetap membantu saya,” katanya kepada Harian Metro.

Selain itu, Scha juga menyatakan bahawa ketam masak lemak merupakan makanan kegemaran Awal dan dia pasti akan meluangkan masa dalam seminggu untu memasak. (rtky/s)


"Album Ini Demi Peminat, Bukan Wang"

Agak lama menyepi tanpa sebarang khabar, Anuar Zain akhirnya melancarkan produk terbaharu menerusi album edisi kelimanya. Akui album terbabit menelan belanja yang besar, namun Bagi beliau wang ringgit bukanlah keutamaan yang dikejar tetapi demi peminat yang sudah lama menantikan album ini selepas lima tahun tidak menghasilkan sebarang karya.

“Ya, kos yang dikeluarkan memang sangat mahal. Pun begitu, saya berpuas hati dengan hasil yang diperoleh. Jujurnya, pembikinan sesebuah album pada masa sekarang tidak mendatangkan keuntungan kepada seseorang penyanyi. Ia sebuah mungkin merugikan. Bagaimanapun, keputusan saya untuk mengeluarkan album ini adalah demi peminat, bukan kerana wang ringgit”

“Setiap satu daripadanya perlu menjalani proses atau prosedur yang terperinci agar penantian lima tahun oleh para peminat Anuar Zain berbaloi. Bagi saya, kehendak peminat perlu diberi keutamaan. Inilah tanggungjawab sosial saya sebagai penyanyi yang bertahan sehingga kini dek peminat yang tidak pernah putus memberi sokongan,” katanya kepada Utusan Online.

Mengambil masa selama lima tahun selepas album terdahulu, Anuar menjelaskan bahawa sikapnya yang teliti dalam menghasilkan sesuatu merupakan sebab untuk album ini mengambil masa yang lama untuk dihasilkan. Malah katanya, setiap satu daripada lagu tersebut menjalani proses yang terperinci agar penantian peminat selama lima tahun berbaloi.

Album terbaru Anuar yang berjudul Anuar Zain Volume 5 ini memuatkan lapan buah lagu baru didalamnya. Ramai penulis lagu terkenal turut terlibat dalam menghasilkan album ini. Tidak ketinggalan juga, Anuar sendiri ada menampilkan bakatnya dengan menulis lagu selain menyanyikan semula lagu Hujan yang sebelum ini dinyanyikan oleh arwah Sudirman. (rkty/w)


Izreen Azminda Risau Bakal Suami Tak Boleh Jaga Anak

Sering kali menerima persoalan berkaitan teman hidup, pelakon dan juga ibu tunggal Izreen Azminda menjelaskan bahawa dia sebenarnya takut untuk menerima kehadiran lelaki dalam hidupnya. Baginya keutamaan adalah pada kerjaya dan juga anaknya.

“Sekarang saya bahagia kerana tidak lagi dikaitkan dengan mana-mana lelaki. Saya lebih fikirkan soal kerja dan anak. Lelaki sudah ‘mati’ dalam hidup saya. Belum fikir lagi ke arah itu (perkahwinan). Saya takut jika lelaki yang saya terima nanti tidak boleh menjaga anak saya”

“Ada yang mahu mendekati, tetapi belum berjumpa dengan orang yang menepati citarasa. Kalau boleh saya mahu lelaki yang sudah punya kewangan kukuh. Bukanlah seorang yang kaya, cukuplah dia punya pekerjaan sendiri,” jelasnya kepada portal Insta Online.

Selain itu, Izreen dalam masa yang sama turut mendedahkan bahawa bukanlah mudah baginya untuk mewujudkan keserasian di lokasi bersama pelakon lelaki namun tidak menolak untuk bercinta jika sudah dirasakan sesuai baginya. (rtky/s)


Demi Keselamatan, Remy Ishak Upah Pengawal Peribadi

Tidak mahu kejadian tidak diingini berlaku, pelakon Remy Ishak menjelaskan kepada Harian Metro bahawa dia kini mengupah pengawal peribadi sementara menunggu siasatan pihak polis.

“Setakat ini belum ada apa-apa perkembangan. Saya tidak tahu statusnya kerana masih dalam siasatan polis. Terus-terang saya tidak selesa bergerak ke mana-mana kerana benda belum selesai. Polis masih buat siasatan dan saya kena sabar menanti”

“Selagi tidak selesai ia mengganggu banyak perkara,” katanya yang enggan mendedahkan jumlah pengawal peribadi yang diupahnya.

Rumah Remy Ishak juga sebelum ini telah diserbu oleh pihak polis kerana telah mendapat laporan bahawa terdapat dadah di rumahnya. Bagaimanapun hasil siasatan polis tidak menjumpa sebarang baha yang didakwa tersebut. (rtky/s)


Jutaan Produk Sukan, Potongan Harga Hingga 70%!

Nampaknya kali ini Sport Planet telah kembali menggegarkan kota Kuala Lumpur kerana pada 29 September sehingga 9 Oktober ini mereka akan mengadakan jualan besar-besaran diikuti dengan diskaun sehingga 70% untuk pelbagai barangan sukan di sini.

Apa yang menarik, barangan yang anda boleh dapatkan di sini terjamin tulen, berkualiti selain telah mendapat pelbagai testimoni pelanggan yang berpuas hati di Facebook mereka. Malah ada yang sudah tertunggu tunggu Sport Planet mengadakan jualan di tempat mereka lagi.

Apa yang anda boleh dapatkan kali ini adalah jutaan barangan sukan berjenama dunia seperti Puma, Nike, Timberland, Yonex, Adidas dan macam-macam lagi.

Selain itu, jualan besar besaran oleh Sport Planet juga turut memberikan peluang anda untuk berjimat melalui potongan harga yang sukar ditolak, malah turut membawakan anda pakaian, kasut, stokin dan juga banyak lagi.

Jadi, jangalah lepaskan peluang anda untuk sama-sama berjimat. Ajak pasukan futsal, ajak pasukan badminton anda untuk serbu Odeon Walk yang terletak di Jalan Tunku Abdul Rahman (berhadapan KL Sogo).

Kami kongsikan dengan anda beberapa keping gambar barangan sukan yang anda boleh dapatkan di sana nanti. Tanda awal-awal pada kalendar, datang serbu ramai ramai! Jika takut terlepas tarikh, kamia tuliskan sekali lagi info di bawah.

Tarikh: 29/09/2016 hingga 09/10/2016
Masa: 11 pagi hingga 9 Malam
Lokasi: Odeon Walk, Jalan TAR (Bertentangan KL SOGO)


Zarina Anjoulie Berpisah Dengan Suami?

Jika diikutkan perkembangan kehidupan melalui akaun media sosial Zarina Anjoulie, semuanya nampak baik baik belaka namun muatnaik gambar baru baru ini menimbulkan persoalan buat peminat dan pengikutnya di Instagram.

Tidak mengeluarkan sebarang kenyataan sehingga kini, peminat juga dilihat turut sama berdoa agar pasangan ini tidak berpisah selain memberikan kata-kata semangat agar Zarina tabah menghadapi dugaan yang mendatang.

Ogos lalu, pasangan ini baru saja dikurniakan cahaya mata sulung lelaki, Gabriel Martin Ezra dan kini Zarina masih lagi berada dalam tempoh pantang. Apa pun, semoga pasangan ini akan terus kekal bahagia.

Keputusan untuk berhijrah membuatkan pelakon wanita ini kembali mendapat perhatian peminat yang sentiasa mendoakan yang terbaik buat dirinya. Jika Zarina cukup tabah menghadapi kontroversi lalu, tidak mustahil dugaan yang mendatang kini dapat dilaluinya dengan tenang. (rtky/s)


Atu Zero Layan Isteri Dengan Baik Ketika Mengandung

Bagi pelakon dan juga pelawak dari kumpulan Zero iaitu Atu, pengalaman pertama kali melayan kerenah isteri sememangnya memenatkan namun dalam masa yang sama turut belajar daripada pengalaman raka rakan artis yang sudah mempunyai cahaya mata.

“Boleh jadi gila rasanya melayan kerenah isteri dalam tempoh dia mengandung. Namun saya faham itu semua situasi yang dilalui oleh wanita hamil. Tidak kisahlah penat bekerja sekali pun, saya harus melayan isteri dengan baik apabila pulang ke rumah”

“Sebagai persedian menjadi bapa saya banyak belajar dari pengalaman rakan artis dan juga orang tua. Memang rasa teruja untuk bergelar bapa nanti,” kongsi Atu kepada portal InstaOnline.

Atu dan isterinya, Shafeeqa Johari telah berkahwin pada Februari lalu. Apa pun, tahniah kepada Atu kerana bakal bergelar bapa selain turut memegang tanggunjawab sebagai seorang suami yang peka dengan keadaan isteri. (rtky/s)


Bekas Isteri Beri Sokongan Positif, Cat Farish Mula Hidup Baru

Tidak mahu menuding jari kesalahan penceraian kepada mana-mana pihak, penyanyi dan pelakon, Cat Farish mengakui kehidupannya tidak tentu arah selepas bercerai dengan isterinya, Hartiny Ramli pada April lalu.

“Sungguh.. Rasanya lebih perit daripada ditinggalkan kekasih. Saya rasa kosong dan tidak tentu arah. Sampaikan saya menangis setiap masa. Saya ke kelab, layan muzik. Pada pandangan mata orang, kehadiran saya ke sana nampak tidak elok”

“Sedangkan ketika itu, hati saya kosong dan tak nampak apa-apa pun di sekeliling. Hanya termenung. Di rumah pula saya rasa sunyi. Sehinggakan masa tidur, saya terjaga, seolah-olah terdengar suara anak-anak,” kongsinya kepada BH Plus.

Penyanyi ini juga mendedahkan bahawa kadang kala dia memeluk baju anaknya kerana terlalu rindukan mereka selain turut menghadapi kemurungan teruk. Bagaimanapun segalanya beransur pulih dan Cat kini sudah mampu meneruskan kehidupan seharian seperti biasa.

Kini Cat mahu kembali bangkit mencari rezeki untuk anak anak. Selain itu, bekas isterinya sering memberi sokongan positif malah hubungannya bersama bekas mentua juga tidak terjejas. Cat juga kadang kala turut merujuk kepada bekas mentua sekiranya ada masalah. (rtky/s)


Bagasi Tak Sampai, Che Ta Luah Perasaan Di Instagram

Bengang dengan perkhidmatan sebuah syarikat penerbangan kerana tertinggal bagasinya, Che Ta meluahkan perkara tersebut di Instagram dan mendapat pelbagai reaksi daripada peminat dan pengikutnya di Instagram.

UPDATE-1: Melalui laporan mStar Online, pihak penerbangan tersebut telah meminta maaf (di Instagram) selain turut memulangkan bag Che Ta.

SUNGGUH MEMALUKAN SERVICE MALAYSIA AIRLINES!!!!. . I FLY DR KL KE KK JE TAPI BAG I TERCICIR AND STILL KAT KL!!! Tu baru domestik flight !! I terpaksa cancel dinner sebab tk de baju and duk tunggu bag tak sampai!!!! And i fly bisnes class , bukan ramai pun penumpang sampai boleh tercicir bag tu!!! So embarrassing dgn service MAS!!!!!

A video posted by Rozita Che Wan (@rozitachewan1) on Sep 22, 2016 at 4:50am PDT

Akibat insiden tersebut, Che Ta terpaksa membatalkan kehadirannya ke sebuah majlis makan malam. Dalam kapsyen video tersebut juga Che Ta turut meluahkan perasaan hampanya terhadap servis syarikat penerbangan tersebut.

“And I fly business class, bukan ramai pun penumpang sampai boleh tercicir bag tu! So embarrassing (sangat memalukan) dengan servis MAS,” luahnya lagi. Bertabahlah wahai Che Ta dan pastinya pihak yang bertanggungjawab akan menghubungi Che Ta semula. (rtky/s)


Train To Busan Kutip Lebih RM20 Juta Di Malaysia

Selain turut menjadi fenomena perfileman di Korea, filem Train To Busan dalam masa yang sama turut mencatat kutipan yang memberangsangkan di Malaysia iaitu lebih RM20 juta.

Jumlah kutipan tersebut yang memberangsangkan itu berjaya dikutip hanya dalam tempoh dua minggu tayangan. Mula ditayangkan bermula 8 September lalu, filem berkenaan masih lagi ditayangkan di 119 pawagam di seluruh negara.

Filem zombie tersebut turut mencipta rekod di Korea sendiri apabila melepasi angka 10 juta tontontan di Korea Selatan sejak ia ditayangkan di pawagam pada 22 Julai lalu.

Train To Busan sebelum ini pernah ditayangkan pada Festival Filem Cannes Ke-69 yang berlangsung pada awal tahun ini.
Selain itu, ia juga pernah menerima penghargaan khas pada Festival Filem Antarabangsa Fantasia Ke-20 di Kanada baru-baru ini. (rtky/s)


Raysha Rizrose Nafi Bersikap Diva, Hanya Mahu Terbaik

Pernah terpalit dengan khabar angin bahawa cerewet memilih jurusolek ketika menjalani sesi fotografi atau penggambaran, pelakon Raysha Rizrose menjelaskan perkara sebenar terhadap dakwaan tersebut.

“Memang saya pernah mencadangkan nama jurusolek tertentu kerana mengetahui kebolehannya. Saya mengakui risau kalau hasil solekan menampakkan saya tua atau buruk. Namun ini bukan bermaksud saya cerewet dan boleh menerima mana-mana jurusolek,” katanya kepada Harian Metro.

Selain itu, Raysha juga menafikan bahawa dia berlagak diva selain tidak mahu memberi perhatian kepada gosip sedemikian.

“Macam mana boleh kata saya diva, sedangkan saya belum menerima apa-apa anugerah. Saya malas mahu mengambil pusing khabar angin ini dan menganggap pihak yang menyampai sengaja memutar belit cerita,” jelasnya. (rtky/s)


Izreen Azminda Tidak Akan Berlakon Bersama Amar Baharin

Pelakon Izreen Azminda yang suatu ketika pernah dikaitkan bercinta bersama dengan pelakon Amar Baharin berkata dia tidak mahu lagi dikaitkan dengan mana-mana selebriti lelaki lebih-lebih lagi dengan pelakon Amar Baharin yang akan berkahwin tidak lama lagi.

Dia turut mengatakan bahawa tidak mahu terlibat dengan sebarang lakonan atau aktiviti bersama pelakon Itu lagi.

“Saya memang dah tak mahu berlakon dengan Amar Baharin. Setiap tawaran saya akan tanya produser dahulu siapakah pelakon lelakinya, kalau Amar memang saya tolak. Saya tak suka nak propa atau menipu diri sendiri. Saya cakap terus terang kerana saya tak boleh berdepan dengan lelaki yang pernah beri impak dalam hidup saya,” katanya kepada Rotikaya.

Aktres ini turut memberitahu bahawa dia tidak mempunyai masalah dengan bakal isteri kepada pelakon Amar Baharin iaitu Amyra Rosli dan tidak pernah berdendam dengan pelakon itu, tetapi tegasnya tidak mahu lagi dikaitkan dengan pelakon Amar Baharin.

“Saya rasa Amar pun tahu prinsip dan pendirian ini. Saya tiada masalah dengan bakal isteri dia. Hanya dengan Amar sahaja saya dah tak boleh bersemuka. Orang akan cakap saya tak profesional tetapi ini pendirian saya. Saya bukan berdendam cuma dah tak mahu ada kaitan dengan Amar lagi,” katanya.

Sementara itu, Izreen turut mengakui bahawa dia sering didekati oleh lelaki yang jauh lebih muda darinya. Akan tetapi dia mahukan lelaki yang ikhlas menerima dirinya serta anaknya.

“Ada yang lebih muda cuba mendekati saya, cuma kalau boleh saya ingin lelaki yang ikhlas menerima saya seadanya di samping menyayangi saya dan anak sepenuh hati,” ujarnya mengakhiri perbualan. (rtky/h)


Lisa Surihani, Yusry KRU Tidak Mahu Terlalu Dedah Wajah Anak

Umum mengetahui bahawa Yusry KRU dan juga Lisa Surihani sememangnya tidak mahu terlalu mendedahkan cahaya mata kesayangan mereka, Yahaira Leanne dengan laman sosial. Malah Lisa juga mengambil pendekatan tertentu demi anak kesayangannya itu.

“Seperti yang saya katakan sebelum ini, adalah mustahil jika saya langsung tidak berkongsi gambar Yahaira di laman sosial. Saya tetap akan berkongsi tetapi ia tidaklah terlalu banyak dan bergantung pada situasi”

“Kami cuba mengawal kuantiti gambar yang akan dikongsi dengan peminat. Pelik juga jika sambutan hari lahir Yahaira tetapi dia tiada dalam gambar, begitu juga dengan gambar keluarga ketika hari raya, sudah tentulah dia perlu ada dalam gambar tersebut”

“Setakat ini, apabila kami keluar, memang ada peminat yang mahu bergambar. Saya dan Yusry bersetuju untuk bergambar tetapi tidak melibatkan Yahaira. Alhamdulillah semua peminat memahami. Mereka nampak teruja apabila dapat bermain dengan anak kami selama beberapa minit walaupun tidak boleh bergambar sama,” jelas Lisa.

Sementara itu, Lisa menjelaskan mereka juga tidak mahu Yahaira terlalu terdedah dengan gajet selain turut berkongsi minat bahawa Yahaira sangat meminati muzik, sama seperti ayahnya. (rtky/s)


"Saya Tahu Siapa Sebar Gambar Bogel Itu"

Baru sahaja tempoh hari ingin mencari dalang kepada penyebaran gambar bogel artis dibawah naungan syarikatnya, kini David Teo nampaknya seperti sudah mengetahui identiti individu terbabit apabila beliau bertindak memberi amaran kepada individu itu, malah David juga mempunyai beberapa bukti kukuh yang boleh mendakwa individu terbabit ke muka pengadilan.

“Saya beri amaran jangan keluarkan lagi apa-apa gambar yang boleh mencetuskan kontroversi, saya tahu anda siapa dan tidak lama lagi saya akan ambil tindakan terhadap anda. Sekarang saya sudah ada banyak bukti kukuh untuk mendakwa individu tersebut. Dia tidak akan terlepas. Dia hanya mangsa oleh seseorang yang ingin menjatuhkan kerjaya dan maruahnya”

“Dia sudah memohon maaf dengan ikhlas terhadap kontroversi yang tercetus pada tempoh lalu. Saya harap masyarakat tidak terus menerus menghukumnya seumur hidup, semua orang dalam dunia ini ada buat kesilapan,” katanya kepada m Star Online berhubung dengan penyebaran gambar bogel Atikah Suhaime dan Idris Khan oleh individu yang dikenalinya.

Sebelum ini, David dalam satu kenyataan menegaskan bahawa pihaknya, Metrowealth International Group (MIG) akan berusaha untuk mencari bukti serta dalang disebalik penyebaran gambar itu. Malah, pihaknya tidak akan teragak-agak untuk mengambil tindakan demi mempertahankan maruah Atikah dan Idris selepas gambar lucah itu mula tersebar. (rkty/w)